
G R A D   S I NJ

GRADSKO VIJEĆE
KLASA: 021-05/12-01/71
URBROJ:  2175/01-01-12-3

Sinj,  09. siječnja  2013. godine 

Z A P I S N I K
sa 31. sjednice Gradskog vijeća Grada Sinja održane dana 27. prosinca 2012. godine u Gradskoj vijećnici Grada Sinja   
        Na početku sjednice bilo je nazočno  18  vijećnika Gradskog vijeća Grada Sinja.

        Nazočni vijećnici: Ante Križanac, Miroslav Barać, Borislav Budimir-Bekan, Miro Bulj, Hrvoje Filipović-Grčić, Stjepan Filipović-Grčić, Stipe Jadrijević-Cvrlje, Stipislav Jadrijević, Boško Barać, Mate Glavinović, Stjepan Labrović, Hrvoje Markulin, Davor Milošević,  Sloven Poljak, Predrag Pupić, Milan Smoljo, Matko Čarić i Ivana Šabić. 

        Odsutni:  Dragan Podrug - naknadno došao.   

        Ostali nazočni: gradonačelnik Ivica Glavan, zamjenica gradonačelnika Elena Perković-Paloš, zamjenik gradonačelnika Zoran Vujanović, pročelnici Upravnih odjela, te  predstavnici sredstava javnog informiranja.

       Sjednici je predsjedavao Milan Smoljo,  predsjednik Gradskog vijeća Grada Sinja.

       Zapisnik je vodila Mirela Perković, voditeljica Odsjeka za poslove Gradskog vijeća, gradonačelnika i mjesnu samoupravu. 
       Predsjednik Gradskog vijeća je otvorio 31. sjednicu Gradskog vijeća i pozdravio sve nazočne.

       Sjednica je započela u 15,00 sati.               

       Na početku sjednice predsjednik Gradskog vijeća Milan Smoljo pozvao je v.d. predstojnika Ureda Grada Igora Vidalinu, da izvrši prozivku vijećnika (prema posebnom popisu u privitku). 

       Nakon izvršene prozivke predsjednik Gradskog vijeća Milan Smoljo konstatirao je da je  nazočna većina vijećnika i da se mogu donositi pravovaljane odluke.

       Nakon toga u skladu sa Poslovnikom Gradskog vijeća Grada Sinja («Službeni glasnik Grada Sinja» br. 02/10)  prilazi se utvrđivanju dnevnog reda sa 31. sjednice Gradskog vijeća.

       Predsjedatelj je pročitao u pozivu predloženi dnevni red.

       Gradonačelnik Ivica Glavan obrazložio je i predložio kao dopunu dnevnog reda točku:
· Prijedlog Zaključka o ispravci greške u Odluci o donošenju Generalnog urbanističkog plana Grada Sinja, a koja se predlaže temeljem zahtjeva vl. objekta „Naprijed“ u Sinju.    
        Predsjedatelj je dao na glasovanje Prijedlog Zaključka o ispravci greške u Odluci o donošenju Generalnog urbanističkog plana Grada Sinja i konstatirao da je Gradsko vijeće jednoglasno (18 „za“) prihvatilo predloženu dopunu dnevnog reda.
         Budući da više nije bilo primjedbi ni prijedloga za dopunu predloženog dnevnog reda, predsjedatelj je dao na glasovanje cjelokupan dnevni red  i konstatirao da je jednoglasno ( 18 „za“ )  prihvaćen sljedeći
DNEVNI RED
1. Usvajanje Zapisnika  sa 30. sjednice Gradskog vijeća, 
2. Pitanja  i prijedlozi vijećnika,

3. Prijedlog  Proračuna  Grada Sinja za 2013. godinu,

4. Prijedlog  Odluke  o  izvršavanju Proračuna Grada Sinja za 2013. godinu,  
5. Prijedlog  Odluke  o otpisu dijela zakupnine i naknade za korištenje za 2012. godinu zakupnicima i korisnicima poljoprivrednog zemljišta u vlasništvu Republike Hrvatske na području Grada Sinja,   

6. Prijedlog Odluke o utvrđivanju popisa fizičkih i pravnih osoba koje su imale prijavljenu i utvrđenu štetu od elementarne nepogode-suše, u 2012. g. na poljoprivrednom zemljištu u vlasništvu Republike Hrvatske na području Grada Sinja,
7. Prijedlog Zaključka o raspisivanju natječaja za prodaju/pravo građenja građevinskog zemljišta na području Gospodarske zone Kukuzovac, na području I. faze (pr. cjeline 16. i 17.), II. I III. – faze izgradnje zone, 
8. Prijedlog Zaključka  o davanju suglasnosti gradonačelniku za zaključivanje Ugovora o sufinanciranju prijevoza studenata u periodu od 01. siječnja 2013. godine do završetka redovne i predavanja, a najkasnije do 30. lipnja 2013. godine i Ugovora o sufinanciranju prijevoza učenika srednjih škola u razdoblju siječanj-lipanj 2013. godine s Trgovačkim društvom „Autoprijevoz Sinj“  d.o.o., 
9. Izvješće o obavljenoj financijskoj reviziji Grada Sinja za 2011. godinu,
10. Prijedlog Analize  stanja sustava zaštite i spašavanja na području Grada Sinja za 2012. godinu, 
11. Prijedlog Smjernica za organizaciju razvoja sustava zaštite i spašavanja na području Grada Sinja u 2013. godini, 
12. Informacija o radu Muzeja Cetinske Krajine za 2011. godinu,
13. Informacija o aktivnostima na projektu izgradnje nove osnovne škole Fra Pavla Vučkovića, osnovne glazbene škole Jakova Gotovca i športske dvorane u Sinju,
14. Prijedlog Zaključka o ispravci greške u Odluci o donošenju Generalnog urbanističkog plana Grada Sinja. 
TOČKA 1. 

      Usvajanje Zapisnika sa 30. sjednice Gradskog vijeća
      Predsjedatelj je upitao ima li tko primjedbi na Zapisnik sa 30. sjednice Gradskog vijeća Grada Sinja. 

      Vijećnik Miro Bulj osvrnuo se na zadnju stranicu zapisnika u dijelu koji se odnosi na Prijedlog za proglašenje počasnim građanima generala Ante Gotovine i Mladena Markača   istaknuvši da je vijećnik Stipislav Jadrijević u ime Odbora rekao da se prihvaća Prijedlog za proglašenje generala Ante Gotovine i Mladena Markača počasnim građanima Grada Sinja i da je rekao da će on kontaktirati generale i što je s tim, na što je vijećnik Stipe Jadrijević-Cvrlje naglasio da vijećnik Stipislav Jadrijević nije rekao da će ih on kontaktirati, nego je rekao da ukoliko predlagatelji ne budu mogli doći do generala radi pribavljanja njihove suglasnosti da će ih on kontaktirati. 
      Budući da nije bilo drugih primjedbi na Zapisnik, predsjednik je dao na glasovanje Zapisnik sa 30. sjednice Gradskog vijeća Grada Sinja i konstatirao da je isti jednoglasno prihvaćen   (17 „za“ ).
 TOČKA 2. 

       Pitanja i prijedlozi vijećnika

       Nakon usvajanja Zapisnika sa prošle sjednice Gradskog vijeća prišlo se na postavljanje vijećničkih pitanja koja se odnose na rad i djelokrug rada Gradskog vijeća, odbora i drugih radnih tijela Vijeća, gradonačelnika, zamjenika gradonačelnika, Ureda gradonačelnika, upravnih odjela i organizacija koje obavljaju poslove za Grad Sinj.

       Odgovori na vijećnička pitanja, kao i cijeli tijek sjednice nalazi se na audio zapisu, koji se čuva u Uredu Grada Sinja. 
TOČKA 3.
    Prijedlog  Proračuna  Grada Sinja za 2013. godinu

    Pročelnica Upravnog odjela za financije Jasna Mijić-Trogrlić obrazložila je Prijedlog  Proračuna  Grada Sinja za 2013. godinu. 

     Predsjedatelj je pročitao stav Odbora za Proračun i financijsku kontrolu prema kojem je razmotren i jednoglasno prihvaćen Prijedlog  Proračuna  Grada Sinja za 2013. godinu. 

     Vijećnik Miro Bulj izrazio je svoje nezadovoljstvo predloženim Proračunom, te ga je  okarakterizirao predizbornim, kampanjskim proračunom prilikom čije izrade se nije vodilo računa o stvarnim potrebama socijalnog, egzistencijalnog, razvojnog značaja za Grad Sinj. Vijećnik Miro Bulj osvrnuo se na sve veći broj nezaposlenih, te je u tom smislu prigovorio planiranoj investiciji uređenja Trga kod Pravoslavne crkve u iznosu od 1 mil kuna za 2013. godini, te iznosu od 1,5 mil kuna u 2014. godini istaknuvši bezuspješno dugogodišnje traženje mještana na dionici  D1 Suhač-Karakašica izgradnju nogostupa o kojem nema ni spomena, a naveo je i druge probleme u gradu (nedostatak rasvjete, kanalizacijskog sustava u nekim dijelovima grada, loše zdravstvene usluge) i istakao ih kao veće prioritete od uređenja navedenog Trga tim više što je po mišljenju vijećnika tu trebao biti parking za što je ta lokacija i predviđena. Vijećnik Miro Bulj tijekom svog izlaganja osvrnuo se i na povećanje pomoći socijalno ugroženim obiteljima za 30%, na osnivanje LAG-a za što smatra da neće biti koristi ukoliko nisu predvidjeli sredstva za sufinanciranje projekata iz EU. Vijećnik Miro Bulj također je izrazio nezadovoljstvo Fondom za zapošljavanje izrazivši bojazan da će i sredstva Fonda predviđena u ovom Proračunu biti prenamijenjena negdje drugo. Vijećnik Miro Bulj predložio je da se Fonda za zapošljavanje zove ubuduće Fond za zapošljavanje i sufinanciranje projekata koji će se financirati iz fondova EU i da tu vidi mogućnost za otvaranje novih radnih mjesta i da je to ono što oni očekuju.
Vijećnik Miro Bulj rekao je da ovaj Proračun osobno neće podržati, ali da ima nekoliko amandmana, te ih je pročitao sljedećim redoslijedom:

1. da se tekstualnom dijelu kod pozicije Fonda za zapošljavanje dodaju i riječi: 

„sufinanciranje projekata koji će se financirati iz fondova EU“, pa bi puni naziv glasio: „Fond za zapošljavanje i sufinanciranje projekata koji će se financirati iz fondova EU,

2. da se sa pozicije - uređenje Trga kod Pravoslavne crkve skine 200.000,00 kuna i prebaci 
na novu poziciju - izrada planske dokumentacije za izgradnju nogostupa Ciganski bunar-Slane stine,
3. da se sa pozicije – uređenje Trga kod Pravoslavne crkve skine 500.000,00 kuna i prebaci 

na poziciju tekuća donacija Hitna pomoć S-D županije, Ispostava Sinj, u svrhu formiranja novih timova u sinjskoj Hitnoj pomoći,

4. da se sa pozicije – uređenje Trga kod Pravoslavne crkve skine 100.000,00 kuna i prebaci 
na poziciju - rješavanje pristupa pravoslavnom groblju,

5.  nova pozicija - uređenje i natkrivanje Ćosinog potoka u središtu Grada Sinja – 1 mil kuna
6. da se pomoć socijalno ugroženim obiteljima poveća za 350.000,00 kuna  
Gradonačelnik Ivica Glavan dao je svoj osvrt na izlaganje vijećnika Mira Bulja 
istaknuvši kako je projekt nogostupa Suhač-Karakašica uvršten u predloženi Proračun i da će taj projekt biti završen u 2013. godini, a što se tiče sufinanciranja projekata EU, gradonačelnik je rekao kako su itekako zastupljeni u ovom Proračunu i da se samo trebalo interesirati.   Također, gradonačelnik je naglasio što se tiče Fonda za zapošljavanje da to nije samo stvar dobre ideje, nego da treba ponuditi konkretna prijedloge, te je podsjetio vijećnika Mira Bulja da će ovogodišnji proračun biti realiziran sa 62 mil kuna plus 4 mil kuna što se moralo prebaciti na Vodovod i Čistoću, također je rekao da Miro Bulj spretno manipulira podacima za javnost i naglasio važnost postojanja ozbiljnih argumenata kako bi se moglo ozbiljno raspravljati o nekim od njegovih amandmana na ozbiljnoj razini.  Gradonačelnik je podsjetio  vijećnika Mira Bulja da je prije pet dana nazočio kod pomoćnika direktora Hrvatskih voda, koji se začudio kako su dobili građevinsku dozvolu za natkrivanje Baraćevog potoka čija dokumentacija se ishodovala pune dvije godine, da smatra sve legitimnim osim onih politikanskih „5N“, jer da vijećnik Miro Bulj nije ničim doprinio da se ostvare određeni ciljevi osim destabilizacijom i negativnim pristupom sve ove godine.

         Vijećnik Miro Bulj naglasio je da je njegovo legitimno  pravo da se bori za svoje selo i da kao gradski vijećnik iznosi svoje stavove i ako je to njemu destrukcija to je njegov problem, također je rekao da se nada kako će u petom mjesecu netko drugi doći i da će napraviti rebalans, jer da je ovo čisto politički proračun i da je prema određenim mjesnim odborima vidljivo gdje je pobjednička lista, da se to može iščitati iz ovog proračuna.   Vijećnik Miro Bulj je  istakao kako smatra  da je proračun srozan na dno dna.

         Vijećnik Hrvoje Filipović-Grčić osvrnuo se najprije na Izvješće državne revizije za 2011. godinu. Vijećnik Hrvoje Filipović-Grčić podsjetio je kako su u toj projekciji planirani proračun odnosno projekcija za 2013. godinu iznosili 86.329,000,00 kuna, a za 2012. godinu 87.039.000,00 kuna, a da je na rebalansu  izglasan proračun od cca 62 milijuna kuna.  Vijećnik je upitao, s obzirom da nema stavke u državnom proračunu u 2013. i sljedećim godinama, koliko je Grad Sinj u prošlim godinama utrošio novca za projektnu dokumentaciju. Nadalje, vijećnik je podsjetio kako je pročelnica Jasna Mijić odgovorila vezano za proračun za 2012. godinu da nema povećanja iznosa za zaposlene u proteklim godinama, ali da je to predviđeno u proračunu za 2013. godinu za 6 mjeseci za buduće i sadašnje dužnosnike, što je po njemu prejudiciranje izbornih rezultata, da će po tome dogodine gradonačelnik i njegov zamjenik primati plaće još 6 mjeseci na teret poreznih obveznika iako su smanjili proračunske prihode za četiri protekle godine u iznosu od 6.400.000,00 kuna i povećali rashode za 830.000,00 kuna za zaposlene. Vijećnik Hrvoje Filipović-Grčić zatražio je da mu se u obrazloženju proračuna za 2013. g. na str.3. pojasni stavka 63. – pomoći na kojoj je planirano 13 mil kuna za 2013.g., za 2012.g. 13.200.00,00 kuna, a da se predviđa ostvarenje u iznosu 9.600.00,00 kuna, upitavši od kuda optimizam za realizaciju navedenog s obzirom na gospodarsku i proračunsku situaciju u RH. Vijećnik Hrvoje Filipović-Grčić također je naveo istu tablicu stavka 64. - prihod od imovine, gdje se planira povećanje za 1 mil kuna u odnosu na proračun za 2012. godini, stavka 7. - prihod od prodaje nefinancijske imovine planira se za 2013. godinu u iznosu od 3.700.000,00 kuna dok je u 2012. rebalansom na istoj stavci planirano 1.970.000,00 kuna, a što se tiče rashoda planira se povećanje rashoda za zaposlene. Vijećnik Hrvoje Filipović-Grčić izrazio je nezadovoljstvo svim navedenim, te je rekao gradonačelniku da je kao predlagatelj ovoga proračuna postao sam sebi svrha, jer da se sve drugo smanjuje, smanjuju se subvencije trgovačkim društvima, naknade građanima, donacije kao i da je sve navedeno razvidno u usporedbi stavke rebalansa za 2012. i prijedloga proračuna za 2013. godinu. Vijećnik Hrvoje Filipović-Grčić upitao je gradonačelnika koliko su u svom mandatu stambeno zbrinuli socijalno ugroženih obitelji, da iznos od 200.000 kuna nije realiziran, a isti se planira za 2013. godinu.
          Vijećnik Stipislav Jadrijević zamolio je sve kad raspravljaju o proračunu da onda raspravljaju o proračunu, a ne o tome tko će dobiti izbore za pet mjeseci, u tom smislu vijećnik je rekao da ako se žele upotrebljavati riječi da će gradonačelnik izgubiti izbore i da za to trebaju dodatna sredstva da je sreća da će o tome odlučivati isključivo građani.  
          Vijećnik Hrvoje Filipović odgovorio je da se samo očitovao na proračun.

          Gradonačelnik Ivica Glavan napomenuo je kako ga je vijećnik Hrvoje Filipović-Grčić pitao na čemu se temelje potpore s 9 mil kuna na 12 mil kuna i odgovorio da je 9 mil kuna realizirano, a 4 mil kuna da ide preko Vodovoda i Čistoće, da je to  13 milijuna kuna i da se to ne smije nikako smetnuti s uma. Vezano za stambeno zbrinjavanje gradonačelnik je istakao kako se pomoglo nekoliko obitelji dodjelom određenih sredstava da se njihovi stambeni problemi riješe, a ako se postavi pitanje jesu li se gradili novi stanovi i jesu li se kupovali, gradonačelnik je odgovorio da se nisu kupovali novi stanovi i da su mišljenja da se svake 4 godine najprije mora  napraviti revizija, jer su se neki od tih ljudi u međuvremenu zaposlili i moraju ići u podstanare.  Gradonačelnik je rekao kako argumentirano pokušava objasniti na čemu je utemeljen proračun, te je istakao kako ga smeta činjenica što nisu korektni da bi priznali da je ispunjeno 96% proračuna nego da se jedva čeka da to nije tako, izrazivši žaljenje zbog takvog stava oporbe. Gradonačelnik je naglasio da uvažava to da oporba neće podržati proračun i da pokušava raspravljati na taj način da svoj rad potkrijepi argumentima koji su nepobitni na što je vijećnik Hrvoje Filipović-Grčić rekao gradonačelniku da mu nije ništa posebno odgovorio, a što se tiče socijalnih stanova da se moglo u ove 3-4 godine napraviti reviziju tko ima stanarsko pravo, a tko nema.
       Zamjenik gradonačelnika Zoran Vujanović istakoo je, vezano za dio izlaganja vijećnika Hrvoja Filipovića-Grčića kako se sve smanjuje osim plaća, i naglasio da je 2009. godine bilo oko  80 studentskih stipendija, a da se sutra potpisuje ugovor o stipendiranju 184 studenta. Nadalje, zamjenik gradonačelnika naglasio je kako je za ovoga mandata povećano  stipendiranje studenata za preko 100, i to ne samo za 2013. godinu nego za čitavo vrijeme otkad su na vlasti da se povećava  broj stipendija. Kao primjer zamjenik gradonačelnika naveo je grad Rijeku koji je za prošlu godinu dodijelio 145 stipendija, a ima dvanaest puta veći proračun od grada Sinja i da je to prilika da se na sve izrečeno kaže da se sve smanjuje osim stipendija na što je vijećnik Hrvoje Filipović-Grčić odgovorio da na tome čestita i da to nije ni spomenuo.
        Zamjenik gradonačelnika Zoran Vujanović dao je svoj osvrt i vezano za raspravu o socijali za čije se povećanje zalaže i vijećnik Miro Bulj i upitao ga zar ne misli da je odobravanje preko 100 stipendija kad gospodarstvo stagnira također vid socijalne pomoći obiteljima koji imaju studente naglašavajući da brojka od 80 na 184 stipendije je nešto što trebaju svi primijetiti i kazati da je to dobro.

        Zamjenica gradonačelnika Elena Perković-Paloš dala je svoj osvrt na izlaganje vijećnika Hrvoja Filipovića-Grčića posebno istaknuvši da je, otkad je nezavisna lista dr. Jadrijevića došla na vlast, u Gospodarsku zonu Kukuzovac uloženo cca 39 milijuna kuna, a od 2005. godine kad je HSLS bio na vlasti pa do 2009. da  je uloženo samo cca 10 milijuna kuna. Također zamjenica gradonačelnika rekla je kako je normalno da oporba izvlači podatke koji njima odgovaraju što je njihovo legitimno pravo i da ne glasaju za proračun ciljajući na svoje biračko tijelo, ali da ova izvršna vlast nije ništa upropastila i nije ni jednu firmu dovela svojim djelovanjem do toga da otpusti radnike nego je ovo čitavo vrijeme stvarala uvjete za zapošljavanje i da se nije utjecalo na ništa da se razvrgne nego da se gradi. Zamjenica gradonačelnika također je rekla da to što je gospodarska situacija ovakva neće uzeti u potpunosti kao opravdanje za ono što rade, da  razumije stavove oporbe, jer se bliže izbori, ali da treba sve sagledati realno i misli da je proračun i rebalans proračuna zaslužio njihovo dizanje ruku.
       Vijećnik Hrvoje Filipović-Grčić je napomenuo da je ovako govorio za proračun i prošle godine i da ova vlast nije došla na Gospodarsku zonu na „ledinu“, jer su oni zonu osnovali i krenuli u ishodovanje potrebne dokumentacije.  
       Vijećnik Hrvoje Markulin u ime kluba vijećnika HDZ-a dao je također osvrt na predloženi proračun za 2013. godinu, a najprije se nadovezao na prethodno izlaganje  i rekao kako brojke koje se prikazuju o Gospodarskoj zoni Kukuzovac nisu do kraja realno prikazane, da će on kao vijećnik kroz formu vijećničkog pitanja doći do tih brojki i svima ih podijeliti, a iz čega će bit razvidno kad je koja faza građena na GZK i čija je to vlast bila kad je to građeno iako da su imali zajedničku tendenciju da o tome ne pričaju jer je to zajednički projekt, ključni gospodarski projekt za Grad Sinj. Vijećnik Hrvoje Markulin podsjetio je kako je gradonačelnik u odgovoru na vijećničko pitanje vijećniku Mati Glavinoviću rekao da je u ovaj proračun uvrštena dokumentacija za vrtić u Turjacima i nogostup Slane stine-Ciganski bunar, te je upitao gdje su te stavke predviđene odnosno zašto ti ključni projekti nisu izdvojeni posebno kao primjerice nogostup Put Pavića ili nogostup u Donjim Glavicama. 
       Gradonačelnik Ivica Glavan napomenuo je da se dokumentacija sad radi i kad bude gotova da će se u proračunu pojaviti stavka pod tim imenom na što je vijećnik Hrvoje Markulin odgovorio da to što gradonačelnik kaže usmeno nigdje ne piše u proračunu i da ne mogu unaprijed biti sigurni da je gradonačelnik pod tom stavkom priprema razvojnih programa mislio baš na konkretne programe, jer da je mogao misliti i na nešto treće i da oni to ne mogu znati i da bi zato bilo puno bolje da je bila posebna stavka za te ključne projekte pogotovo ako se zna da je vrtić u Turjacima bio u prošlogodišnjem proračunu, a ove ga godine nema. Vijećnik Hrvoje Markulin također je rekao kako generalno misle da je realno planirati proračun koji će biti 8,61% veći u odnosu na 2012. godinu bez obzira na politizacije. Također je rekao kako svake godine proračun opada za 5-6 milijuna kuna, pa je radi komparacije iščitavao brojke za 2009., 2010., 2011. Godinu. Vijećnik Hrvoje Markulin konstatirao je da je činjenica da gradski proračun pada bez obzira što gradonačelnik pokušava prikazati ovogodišnji proračun kao dobar proračun, jer uvrštava investiciju koja je išla preko Vodovoda i čistoće, ali da ta investicija tamo nije i tamo se ne vodi i da je proračun  ono što je na papiru. Vijećnik Hrvoje Markulin također se osvrnuo na prihode iz pomoći koji su uvećani za 20,46%, te je rekao kako ne želi ovaj proračun nazvat predizbornim, da će kao klub vijećnika predložiti amandmane koji su više simbolične naravi i koji se jednim dijelom poklapaju s onim što su njegovi kolege ranije govorili.  Vijećnik Hrvoje Markulin u ime kluba vijećnika HDZ-a  predložio je sljedeće amandmane:

1. da se ukupan rashod za zaposlene u iznosu od 13.870.000,00 kuna umanji za 5% i to bi 
bilo nešto manje od 700.000,00 kuna i da se ta sredstva prenesu na stavku stambeno zbrinjavanje socijalno ugroženih obitelji. Vijećnik je podsjetio da se o toj stavci govorilo od strane gradonačelnika na način da bi trebalo napraviti reviziju tko se zaposlio u međuvremenu, a tko nije, ali da  ostaje činjenica da se u ovom mandatu nije u tom smislu izgradio ni jedan stan odnosno stanovi su kupljeni kad je gradonačelnik bio dr. Ivan Nasić.   
2. slijedeći amandman da se odnosi na  planiranih 300.000,00 kuna za opremanje javnih 
površina za naprave za rekreaciju. Vijećnik smatra daje rekreacija svakako sastavni dio života ali da bi im bilo puno draže da taj novac ode kao naknada građanima i kućanstvima u smislu rodiljnih naknada koje su bile predviđene u iznosu 510.000,00 kuna. U tom smislu vijećnik je predložio da se tih 300.000,00 kuna pridoda tih 510.000,00 kuna i da ukupno bude 810.000,00 kuna i da se po novorođenom djetetu sukladno ovom povećanju poveća i uplata grada po novorođenom djetetu. 
3. uređenje trga kod pravoslavne crkve smatraju prije svega političkim potezom i smatraju 
da se taj prostor treba urediti, ali ne ovako kako se to zamislilo u smislu Cvjetnog trga nego u smislu jednoga urednoga parkinga gdje će građani iz onoga dijela grada imati gdje ostaviti svoje automobile a zna se da tamo nemaju prostora za parkiranje. U tom smislu predlaže se da se predviđenih 1.000.000,00 kuna  rasporedi za izradu i pripremu razvojnih projekata:

· nogostup u Karakašici da bude posebna stavka u proračunu i da to bude za projektnu dokumentaciju u iznosu od 200.000,00 kuna,
· nogostup u Donjim Glavicama od škole prema crkvi za projektnu dokumentaciju u iznosu od 150.000,00 kuna kao posebna stavka,

· nogostup u Gornjim Glavicama od (Šuće do Privije) da bude projektna dokumentacija i da se tu stavi također 150.000,00 kuna,

· 200.000,00 kuna za izradu projektne dokumentacije dječjeg vrtića u Turjacima,

· 200.000,00 kuna za rekonstrukciju i uređenje Doma u Brnazama i
· posljednja stavka odnosi se na vodoopskrbu i to na jedan dio mjesne mreže na Radošiću u zaseoku Gugići gdje bi u produžetku te mreže tu još nešto trebali napraviti, a pretpostavka je da bi za to bilo potrebno 100.000,00 kuna. 
     Vijećnik Hrvoje Markulin naglasio je kako nisu puno zadirali u proračun nego da su više  simbolički željeli pokazati da bi neke stvari u proračunu trebale drugačije izgledati. Vijećnik je također rekao kako će njihove amandmane dobiti u pisanom obliku i da se nada da će se izvršna vlast bar na jedan dio pozitivno očitovati ako ne za sve. Vijećnik Hrvoje Markulin također je rekao kako misli da će polovicom godine proračun biti značajno mijenjan, da se iskreno nada povećanju prihoda, ali poznavajući situaciju do sada nažalost da se boji da to neće biti situacija nego da će se morati stisnuti sa još manjim sredstvima od onih s kojima su raspolagali.           
       Vijećnik Stipe Jadrijević-Cvrlje  postavio je dva pitanja vezano za prijedlog Proračuna i to u odnosu na poziciju 23 koja se odnosi na tekuće donacije privatnom vrtiću Čarobni pianino čiji proračun iznosi 1.050.000,00 kuna. Naime, vijećnika je zanimalo zbog čega je došlo do povećanja u odnosu na prošlu godinu i da li je to sukladno potpisanom ugovoru između Grada i dječjeg vrtića čarobni pianino. Zamjenik gradonačelnika Zoran Vujanović odgovorio je da je sve sukladno navedenom Ugovoru i da se radi o povećanju zbog dvoje novozaposlenih što podrazumijeva povećanje sredstava ponovo istaknuvši da je sve u skladu sa potpisanim Ugovorom između Grada Sinja i dječjeg vrtića Čarobni pianino, kao i sa očitovanjem Gradskog vijeća i da sukladno svemu navedenom ni u jednoj stavci nije došlo do kršenja  Ugovora od strane Grada. Vijećnk Stipe Jadrijević-Cvrlje sljedeće pitanje uputio je pročelnici Upravnog odjela za financije Jasni Mijić-Trogrlić istaknuvši da se sa pozicije 109 izdvaja kapitalna pomoć parking poduzeću Kamičak pa ga je zanimalo da li se ta kapitalna pomoć smatra pozajmicom tom poduzeću ili se kao takva smatra prihodom poduzeća. Pročelnica Jasna Mijić-Trogrlić odgovorila je da je Grad potpisao ugovor vezano za korištenje prostora Hipodroma s parking tvrtkom Kamičak naglasivši kako su i do sada poslovali u obliku kapitalne pomoći. Pročelnica je također istakla da je Grad od parking tvrtke Kamičak d.o.o. nabavio galopsku odbojnu ogradu i da je također pristupio uređenju tog prostora, a tih 200.000,00 kuna da je za izradu projektne dokumentacije zimske hale, a izgradnja se planira u sljedećim godinama. Pročelnica je također naglasila kako se to ne može smatrati kratkoročnom pozajmicom nego da je to kapitalna pomoć i da je ona to dužna pravdati odnosno provesti postupak nabave, to argumentirati sa izvedenim radovima bilo u obliku računa ili privremene situacije ovjerene od strane stručnog nadzora. Također, pročelnica je rekla kako mora biti potpuna dokumentacija da bi Grad mogao sredstva proslijediti za tvrtku Kamičak d.o.o. i da su ta sredstva za izradu projektne dokumentacije za zimsku halu koja će se graditi u 2014., 2015. godini. Vijećnik Stipe Jadrijević-Cvrlje upitao je da li to onda znači  da se onda u ovom slučaju ne radi o još jednom obliku pozajmice poduzeću na što je pročelnica odgovorila da se ne radi o pozajmici. 
       Vijećnik Stipe Jadrijević-Cvrlje kao član i vijećnik SDP-a izrazio je nezadovoljstvo zbog očekivanja da glasuje protiv predloženog proračuna i ističe samo negativnosti predloženog proračuna samo zbog toga što gradonačelnik ne dolazi iz reda SDP-a istaknuvši da nijedan proračun nije savršen  zbog čega će kasnije i imati određene amandmane, ali isto tako smatra da legalno izabrana vlast ima pravo donijeti proračun, a svi oni koji imaju nešto protiv da imaju priliku napraviti nešto na lokalnim izborima u 5 mjesecu, a što se tiče ovog proračuna da smatraju kako je proračun objektivan i primjeren sadašnjoj situaciju i da bi volio da ta situacija u sljedećoj godini bude puno bolja, da po projekcijama to ne mogu očekivati ali da se ipak radi o projekciji. Vijećnik Stipe Jadrijević-Cvrlje  također je rekao kako mnogi gradovi i po nekoliko puta ulaze u rebalansiranje proračuna upravo zbog toga što se u tijeku godine dolazi do raznih situacija na koje se ne može izravno utjecati. Zbog svega navedenog vijećnik je zaključio kako predloženi proračun smatraju realnim s  obzirom na tešku situaciju u kojoj se nalaze, a kako bi ga popravili da klub vijećnika SDP-a ima tri amandmana, i to:
1. da se u Proračunu Grada Sinja osigura 500.000,00 kuna za financiranje novog medicinskog tima u sklopu hitne pomoći budući da je činjenica da sa sadašnjih dva tima koji rade građani Sinja nemaju pravovremenu liječničku pomoć za jednu smjenu odnosno da liječnički timovi nisu dostatni. Budući da se ta sredstva ne mogu osigurati u županijskom proračunu predlaže se da se ta sredstva osiguraju od Grada Sinja gdje bi između općina i gradova s područja bivše općine Sinj, Grad Sinj participirao sa 500.000,00 kuna, a ukupni iznos bi iznosio 900.000,00 kuna. Vijećnik Stipe Jadrijević-Cvrlje istakao je, ukoliko se usvoji ovaj amandman da ne bi ni ostalim gradovima i općinama bio problem izdvojiti dodatnih 400.000,00 kuna, jer taj tim ne bi bio na korist samo Gradu Sinju nego i gradovima i općinama na području bivše općine Sinj iako to možda nije realno očekivati s obzirom da je bilo nekih signala od gradonačelnika da postojeći načelnici i gradonačelnici nisu baš oduševljeni tom idejom, ali da oni u SDP-u misle da treba osigurati 500.000,00 kuna, pa nakon 5 mjeseci možda se stvari promijene i formira se tim medicinske pomoći.
2. da se 54.000,00 kuna izdvoji kao pomoć u građevinskom materijalu za izgradnju prilaza obitelji Jure i Tanje Milanović, te izgradnju i uređenje sanitarnog prostora prilagođenog 100 % invalidu Tanji Milanović iz Glavica, da je taj  slučaj već poznat  gradonačelniku budući da je gradonačelnik svojim aktom 2009. godine izdvojio 19.000,00 kuna za te namjene, ali da ta sredstva nisu dostatna, jer da se radi o puno više ulaganja koja ova obitelj svojim sredstvima ne može izdvojiti. Također je rekao da se radi o gospođi Milanović kao hrvatskom branitelju kojoj je u 28. godini života dijagnosticirana paraplegija, a građevinski radovi su neophodni za svakodnevni život gospođe Milanović i njene obitelji koja nije u mogućnosti realizirati ovu neophodnu investiciju, stoga se predlaže da se ta sredstva osiguraju iz proračuna Grada Sinja. 
3. da se iz Proračuna Grada Sinja za 2013.godinu osiguraju sredstva za pristupnu cestu prema pravoslavnom groblju, da je o tome nešto ranije govorio gradonačelnik da takva pozicija postoji u proračunu Grada Sinja i da su postavili pitanje na kojoj su poziciji ta sredstva osigurana.

Pročelnica Jasna Mijić-Trogrlić odgovorila je da nemaju posebnu poziciju nego da imaju stavku za otkup zemljišta za potrebe kupnje nekretnina u iznosu od 200.000,00 kuna gdje se dio sredstava može izdvojiti za ovakvu namjenu i da je to stavka 96.

             Vijećnik Stipe Jadrijević-Cvrlje naveo je da su to ta tri amandmana koja oni kao vijećnici SDP-a predlažu ne zbog kozmetičkih promjena nego radi stvarnih potreba građana Grada Sinja i da nijedan amandman koji je predložen ne ide za skupljanje političkih poena, te je vezano za politiziranje i skupljanje političkih bodova rekao kako bi najbolje bilo da se zbog toga što je predizborna godina  proračun ne donese, da se svi projekti grada obustave i da se Gradsko vijeće raspusti i da političari na Gradskom vijeću naklapaju tko je za što zaslužan, te je u tom smislu naglasio da građanima nije do vijećničkih prepucavanja, spočitavanja raznoraznih povijesnih ili uspjeha ili pogrešaka nego im je najbitnije da im se osigura nekakva egzistencija, da nije važno o kojoj se vlasti radi, jer je bitno samo da ljudi rade i da im se osigura posao, da postoji investitor koji namjerava zaposliti 250 ljudi i da se treba fokusirati na rješavanje egzistencijalnih problema sugrađana, a da se takva politička prepucavanja mogu raditi na kavi.
           Vijećnik Miro Bulj rekao je da ne treba glasati za te projekte po političkoj osnovi nego po pitanju građana Grada Sinja, a što se tiče Hitne pomoći da je to zajednički interes.
            Pročelnica  Jasna Mijić-Trogrlić dala je pojašnjenje vezano za amandmane i naglasila da postoji članak koji definira raspravu i da je povećanje nekih stavki u proračunu moguće ukoliko se smanje druge stavke proračunu i ako se ovi amandmani prihvate da moraju neke druge pozicije smanjiti.
           Vijećnik Stipe Jadrijević-Cvrlje odgovorio je da su predvidjeli koje će se pozicije smanjiti i u tom smislu je naveo da klub vijećnika SDP-a predlaže vezano za prvi amandman (formiranje medicinskog tima) da se ta sredstva osiguraju umanjivanjem pozicije 106. odnosno da se reduciraju sredstva za uređenje kod pravoslavne crkve i to sa predviđenih 1.000.000,00 kuna na 500.000,00 kuna, vezano za drugi amandman ( pomoć 100% invalidu  gđi. Milanović) predlažu da se 54.000,00 kuna izdvoje iz pozicije 68 odnosno da se iznos od 300.000,00 kuna s osnova održavanja nerazvrstanih cesta umanji za navedeni iznos od 54.000,00 kuna.

          Gradonačelnik Ivica Glavan sugerirao je nakon razgovora sa pročelnicom da postoji službeni dopis sa Hitne medicinske pomoći u Splitu od gosp. Luetića u kojem se traži sufinanciranje od Grada Sinja u iznosu od 400.000,00 kuna. Gradonačelnik je također rekao da misli kako mogu, vezano za drugi amandman, predloženih 54.000,00 kuna iznaći u okviru socijalne skrbi iako s može prihvatiti smanjivanje iznosa sa pozicije održavanja nerazvrstanih cesta, da nije problem to izbalansirati na jedan ili drugi način  i da vjeruje da će svi podržati taj amandman.

         Vijećnik Stipe Jadrijević-Cvrlje nadovezao se na gradonačelnika i rekao kako ne želi da Grad Sinj izdvaja više sredstava nego što je to objektivno potrebno odnosno da ne želi inzistirati na amandmanu od pola milijuna kuna ako realno nije potrebno toliko sredstava i da  vjeruje da je gosp. Luetić upoznat sa problematikom. Vezano za drugi amandman vijećnik Stipe Jadrijević-Cvrlje predložio je ukoliko ne postoje potrebna sredstva u okviru stavke nerazvrstanih cesta, da se o stambenom zbrinjavanju te obitelji donese Zaključak Gradskog vijeća da se navedenoj obitelji osigura 54.000,00 kuna  i ne želi da se to smatra nekom gestom nepovjerenja prema gradonačelniku, da će se to sve skupa sigurno izvršiti i da to više govori zbog onih koji ne ispunjavaju svoja obećanja. 
          Vijećnik Stjepan Labrović molio je objašnjenje za određene stavke: donacije za DVD Sinj – 1.900.000,00 kuna, kapitalna donacija vatrogasnog vozila 300. Budući da Grad sudjeluje u financiranju sa 40%, vijećnika je zanimalo u vezi te stavke da li su uključeni i ostali gradovi i općine za to vatrogasno vozilo i za tekuću donaciju dobrovoljnom vatrogasnom društvu. Vijećnik Stjepan Labrović također je izdvojio izgradnju ulice Domovinskog rata istaknuvši da se ta ulica nalazi u centru Grada, a da imaju problema sa kanalizacijom, nemaju rasvjete ni trotoara, te da moraju raditi na vojarni Ivaniša Nelipića. U tom smislu vijećnika Stjepana Labrovića zanimalo je hoće li predviđena sredstva biti dovoljna kad se krene s izgradnjom te ulice koja je jako potrebna i koja se nalazi u samom centru grada. Vijećnik je također postavio pitanje vezano za uređenje prometnice na području ex Trnovače, jer ga je zanimalo da  li se radi o zapadnom dijelu prometnice, a vezano za uređenje Trga kod pravoslavne crkve upitao je da li je riješena projektna dokumentacija i imovinsko-pravni odnosi. Vijećnik Stjepan Labrović također je istakao uređenje Doma kulture u Glavicama za što je predviđeno 300.000,00 kuna i 200.000,00 kuna za narednu godinu što je po njegovom mišljenju pohvalno, ali je također upitao da li je taj Dom u vlasništvu Grada Sinja, jer po informacijama koje on ima da se vodi sudski spor vezano za zemljište na kojem se nalazi Dom i da ga zato zanima hoće li oni ta sredstva biti u mogućnosti realizirati ako je u tijeku sudski postupak. 
         Gradonačelnik Ivica Glavan odgovorio je redom vijećniku Labroviću na njegova pitanja i naglasio da je u pitanju vatrogasno vozilo koje je realizirano već prije 4-5 godina, a za čije plaćanje Grad do sada nije imao obveza, međutim da je u Gradsku upravu stigao dokument koji obvezuje Grad da počne izvršavati svoje obveze i da su se nagodili da će taj iznos realizirati u nekoliko proračunskih godina. Gradonačelnik je istakao vezano za ulicu Domovinskog rata da će biti dovoljna sredstva od 200.000,00 kuna. Gradonačelnik je također odgovorio da je došlo do pomicanja imovinsko pravnih odnosa izmjenom zakonske regulative na bolje i da će bit brzo jedna kratka izmjena DPU-a, jer da u trenutku donošenja DPU-a nisu  imali proširenje ulaza za one ulice, a da su im sad konzervatori i Hrvatske ceste to dozvolili, što se tiče Trnovače istakao je da će na to pitanje pročelnica odgovoriti. Vezano za Trg kod pravoslavne crkve gradonačelnik je rekao da su tu što se tiče njih i imovinskopravnih odnosa zatražili od svojih međaša da se očituju na taj projekt, te da su zatražili od katastra da se objedine dvije čestice u jednu. Vezano za Dom kulture u Glavicama gradonačelnik je istakao da je 50% u vlasništvu Grada, a za 50% da se vodi postupak povrata, da je obuhvaćena mogućnost eventualne nagodbe sa obitelji Masovčić koja bi u konačnici pravomoćno mogla postati vlasnikom ostatka. Gradonačelnik je također istakao da će oni pristupit obnovi krovišta u onom dijelu koji pripada Gradu i da se nada da će taj Dom u budućnosti zadržati u cijelosti i da će ovo biti utrošeno na zadovoljstvo udruga koje tamo rade u katastrofalnim uvjetima.
          Vijećnik Stjepan Labrović upitao je poznavajući taj objekt, da li se vodilo računa o tome da li su izvršena statička ispitivanja, te iako znaju da bi tu trebala doći AB ploča i novi krov zanima ga da li će temelj i ta konstrukcija moći podnijeti krov. U tom smislu vijećnik Stjepan Labrović naglasio je da treba voditi računa da se ne ulaže uzalud na što je gradonačelnik  rekao da neće ulagati bez projekta.
          Vijećnik Stjepan Labrović rekao je da u Glavicama nemaju riješenu ni  jednu projektnu dokumentacija, u 2013. godini nije predviđena ni jedna projektna dokumentacija tako da iduću godinu ne mogu ništa realizirati u tom smislu vijećnik je istakao kako od škole u Glavicama prema Jenjićima sva djeca idu pješke, a nema rasvjete ni nogostupa, da je bilo i par udesa, te da li ta izgradnja nogostupa može ući u proračun ove godine sa 150.000,00 kuna.

          Gradonačelnik Ivica Glavan odgovorio je da kompletnu projektnu dokumentaciju u iznosu od 2.300.000,00 kuna financira EU, kompletna kanalizacija do Hana, a samim time da ide i nogostup također je rekao kako u ovoj 2013. godini osim 22 mil. eura financiraju im sa 300.000,00 eura projektnu dokumentaciju koja se odnosi i na kanalizaciju kompletnih Glavica, da je to vrlo ozbiljan projekt i da je osigurano 100%  sufinanciranje projekta Glavice. 
          Vijećnik Stjepan Labrović rekao je kada se hoće krenuti u realizaciju da onda nema projektne dokumentacije ili nisu sređeni imovinsko pravni odnosi i da ove 2013. godine oni neće imati ništa.  
           V.d. pročelnica Ankica Panza odgovorila je da je predviđeno 100.000,00 kuna za dovršetak izrade glavnih projekata 2. i 3. faze, a koliko će se napraviti da ovisi o rješenju imovinskopravnih odnosa. V.d. pročelnica također je rekla kako na I fazi postoji još jedno izvlaštenje i da je onda stvar gotova, što se tiče Doma u Glavicama da imaju jedno djelomično rješenje prema obitelji Masovčić, da su oni bili vlasnici dijela čestice međutim da su dobili zamjensko zemljište, da su se žalili, a hoće li to ostati tako ne može se ništa prejudicirati, iako imaju informaciju da neće bit protiv rekonstrukcije. V.d. pročelnica također je rekla  da je imovinskopravna služba donijela djelomično rješenje međutim da su dobili zamjensko zemljište i već se vode kao vlasnici dijela državnog zemljišta u sinjskom polju i da je to  obeštećenje za dio koji se odnosi na Dom kulture.

          Vijećnik Boško Barać je postavio pitanje za 300.000,00 kuna za projekt kanalizacije. Naime, vijećnik je rekao kako je primljena informacija da Europska unija financira sve projekte kanalizacije vezane za Grad Sinj, a sad da je gradonačelnik rekao da su dobili 300.000,00 kuna za projekte i da bi on zato ta sredstva prebacio negdje drugo budući da Grad Sinj tih 300.000,00 kuna ne mora ulagati u projekte kanalizacije kad već imaju  ta sredstva.
       V.d. pročelnica Ankica Panza naglasila je vezano za način na koji se povlače sredstva iz EU, da se ta sredstva nikako ne povlače unaprijed nego da se ulažu  sredstva ili proračunska ili da se imaju zaduženja kod banaka tako da neka sredstva moraju imati za početak. 

        Vijećnik Hrvoje Markulin istakao je kako nije zadovoljan sa bombastičnim izjavama koje smatra politizacijom i da bi on volio da je točno to što gradonačelnik govori, ali da se dobro raspitao o tome. U tom smislu vijećnik je rekao kako je gradonačelnik u nekoliko navrata ponavljao jedan ogroman iznos od 22 mil eura, ali da je riječ o projektu iza kojeg ne stoji Grad Sinj nego projektu iza kojeg stoje Hrvatske vode i Vodovod i Čistoća, da postoji ugovor koji je potpisan i kojeg je on zatražio, ali da ga još nije dobio. Vijećnik Hrvoje Markulin  također je podsjetio kako je postavio vijećničko pitanje u 6. i 9. mjesecu, a sad da je 12. mjesec kao i da je zadnji put usmeno zatražio da mu se postavljeno pitanje dostavi u pisanoj formi i da ga još nije dobio, te je ponovio kako je glasilo njegovo pitanje (koliko je Grad Sinj do sada realizirao svojih sredstava iz pretpristupnih fondova EU) i naglasio kako mu je rečeno da će mu biti odgovor dostavljen u pisanoj formi. Vijećnik Hrvoje Markulin istakao je vezano za spomenuta 22 mil eura da se nada kako će dio tih sredstava biti povučen, da jako dobro zna da je projekcija tih sredstava za period 2014.-2018., a da sad ulaze u 2013. godinu. Vijećnik je također istakao kako se radi o projektu u kojem sudjeluju i druge komunalne firme drugih gradova i općina i da se nada da će toga biti što više, ali da mu se čini da su puna usta nečega što će biti ako bude, a da je on htio znati što je do sada bilo u ove 3,5 godine i da do danas još uvijek nije dobio odgovor. U tom smislu vijećnik Hrvoje Markulin je kao odraz trenutnog stanja naveo rebalans proračuna za prošlu godinu i proračun za 2013. godinu  i istakao kako su u njima stavka pomoći i pomoći iz državnog proračuna, iz županije i iz nekih drugih međunarodnih organizacija, a da on ta sredstva na tim stavkama nije vidio, a da već pola godina pričaju o tim sredstvima kao da su već u Gradu.
          Gradonačelnik Ivica Glavan istakao je kako je uspjeh za gradonačelnika kad opozicija ne može vjerovati da je netko uspio isposlovati 22 mil eura, ne Vodovod i Čistoća nego odjel za gospodarstvo Grada Sinja, te je iznio kronološki slijed koji je prethodio potpisivanju ugovora. Gradonačelnik je rekao kako su oni kao stranka trebali čestitati izvršnoj vlasti Grada Sinja, jer ako jednom bude opozicija da će vidjeti da će u tim situacijama čestitati izvršnoj vlasti. Gradonačelnik je također zamolio službe da se kopira ugovor i da se dostavi. 
          Vijećnik Hrvoje Markulin naglasio je kako je to projekt Hrvatskih voda odnosno države, projekt u kojem sudjeluje cijeli niz komunalnih poduzeća, a ne samo komunalno poduzeće Grada Sinja, te da Grad Sinj do sada iz takvih fondova nažalost nije realizirao gotovo ništa. Vijećnik Hrvoje Markulin ponovio je kako kao vijećnik tražio odgovor u 6. i 9. mjesecu koliko je u ovom mandatu realizirano tih sredstava preko računa Grada Sinja i da do danas nije dobio taj odgovor.Vijećnik Hrvoje Markulin istakao je kako on uopće ne sumnja u gradonačelnikovu dobru volju, ali da je njegovo pravo i dužnost pitat ga i reći javnosti što je do sada napravljeno, a da gradonačelnik  uporno daje ta obećanja koja mogu biti i realna, ali su ipak obećanja. Vijećnik Hrvoje Markulin prigovorio je da o tim sredstvima od 22 mil eura govore kao da su već u Gradu, a da je realizacija predviđena za razdoblje od 2014.-2018.

           V.d. pročelnica Ankica Panza dala je dodatno obrazloženje i naglasila da sva sredstva koja se povlače iz EU fondova imaju jedan postupak i da to traje. Također je naglasila da je projekt kandidirao Grad Sinj, a ne Hrvatske vode i da su Hrvatske vode mogle samo to proučit i reći da to može ili ne može proći, a Grad Sinj da je za sve svoje projekte dobio prolaznu ocjenu. V.d. pročelnica Ankica Panza također je obrazložila da je razlog što to ide preko Hrvatskih voda taj što je to institucija ovlaštena od Ministarstva poljoprivrede i preko Hrvatskih voda se povlače sredstva u RH i da se tu ne radi o pretpristupnim fondovima nego da je to priprema za strukturne fondove. V.d. pročelnica je također rekla kako su se na vrijeme uključili u proces koji ide za tim sredstvima i da misli kako se ne može omalovažiti ogroman trud koji je napravljen  u tom postupku u kojem su dobili mjesto, a u odnosu na konstatacije da je to trgovačko društvo obrazložila je da se ide preko trgovačkog društva isključivo zbog PDV-a, jer Europa ne financira PDV. V.d. pročelnica istakla je kako se ne mogu razdvojiti, da nisu različita tijela, da dišu u istom pravcu i da će oni to preuzeti na upravljanje, jer su stručne službe opremljenije i zbog struke i da zato ne misli da je to išta loše ako se radi preko komunalnog poduzeća. V.d. pročelnica također je rekla da ako govore o izgradnji da je 2014. godina početak,  a i nakon kolovoza 2013. godine zato što postoji mogućnost da se sredstva osiguraju i da se krene u izgradnju, a ta sredstava se kasnije refundiraju iz strukturnih fondova. 
          Vijećnik Hrvoje Markulin istakao je kako se stvara dojam da je Sinj dobio ta sredstva i da ga je zanimalo u odnosu na druge gradove koliko je Grad Sinj realizirao sredstava iz pretpristupnih fondova koji su mu godinama na raspolaganju. Vijećnik je također zahvalio  pročelnici što je doprinijela jednom razrjašnjavanju i da on kao vijećnik ima pravo postaviti političko pitanje što je u dosadašnjem mandatu ostvareno, a da je ostvareno jako malo. 
         V.d. pročelnica Ankica Panza rekla je da u vezi pristupnih fondova može reći dokle se došlo, da se radi o projektu Medpac koji je realiziran i prihvaćen i da se vidjelo u rebalansu proračunu koji je to iznos koji se povukao s tim da se tri godine realizira taj projekt i povlače se sredstva cijele jedne plaće  službenika plus troškovi koji su prihvaćeni budžetom, dakle što se tiče Medpaca to je u realizaciji. Što se tiče prekogranične suradnje sa BiH v.d. pročelnica je rekla da se radi o tzv. hodočasničkim stazama naglasivši da se o tome ne smije ništa reći više od onoga što je rečeno iz razloga što se napravio jedan iskorak i to ne Grad nego Županija koja se požurila sa izjavom prema vani da je to već odobreno, međutim da je to bila samo načelna evaluacija tog projekta i zamalo da nisu ispali, jer su pravila ponašanja kod povlačenja sredstava vrlo stroga i dokle god se ne potpiše ona kraća razina evaluacije ne smiju    izaći sa činjenicama o kojim se to sredstvima radi. V.d. pročelnica upoznala je vijećnika i sa trećim projektom preko pretpristupnih fondova koji rade sa Slovenijom, a radi se o rekonstrukciji aerodromske zgrade i opreme aerodroma i da je to sve što sada može reći.  Na kraju izlaganja v.d. pročelnica je naglasila da je jako puno posla napravljeno i da je puno toga pripremljeno kao i da plodovi napravljenog neće nikoga mimoići.
          Vijećnik Hrvoje Markulin  zamolio je odgovor na svoje pitanje, te je opet upitao koliko je do sada realizirano tih sredstava.      

          Prije prelaska na glasovanje o predloženim amandmanima vijećnik Hrvoje Markulin u ime kluba vijećnika HDZ-a zatražio je pauzu od 20 minuta.    
          Nakon završene pauze prišlo se na glasovanje po predloženim amandmanima s tim da je predsjedatelj naglasio da se sukladno odredbama Poslovnika najprije očituje o onim amandmanima čiji su financijski iznosi najveći kao i da postoje tri grupe amandmana i to od vijećnika Mira Bulja, od strane kluba vijećnika HDZ-a, te od strane kluba vijećnika SDP-a.  

          Slijedi glasovanje o amandmanima sljedećim redoslijedom:               
          1. amandman predložio je klub vijećnika HDZ-a pod točkom 3a, a odnosi se na uređenje Trga kod pravoslavne crkve s prijedlogom da se sredstva od 1 mil kuna prebace na nove stavke i to za nogostup u Karakašici 200.000,00 kuna, u Gornjim Glavicama 150.000,00 kuna, u Donjim Glavicama 150.000,00 kuna, projektna dokumentacija za dječji vrtić u Turjacima 200.000,00 kuna, rekonstrukcija i uređenje doma u Brnazama 200.000,00 kuna, vodoopskrba na Radošiću u iznosu od 100.000,00 kuna.      
         Predsjedatelj je konstatirao da gradonačelnik Ivica Glavan nije prihvatio predloženi amandman nakon čega je predsjedatelj predloženi amandman dao na glasovanje i konstatirao da amandman nije prihvaćen većinom glasova ( 9 „za“).
       2. amandman također je predložio klub vijećnika HDZ-a, a predlaže se umanjenje rashoda za zaposlene za 5% i da se ta sredstva prenesu na stavku stambenog zbrinjavanja socijalno ugroženih obitelji. 
       Gradonačelnik Ivica Glavan odgovorio je da su tu vezani uz kolektivne ugovore i da nažalost ne može prihvatiti taj amandman nakon čega je predsjedatelj dao prijedlog na glasovanje i konstatirao da amandman nije prihvaćen većinom glasova ( 9 „za“).
3. amandman odnosi se na dva prijedloga i to na prijedlog kluba vijećnika SDP-a koji 
se preklapa sa prijedlogom vijećnika Mira Bulja, a predlaže se skidanje sa pozicije uređenje Trga kod pravoslavne crkve i da se prebaci na novu poziciju za formiranje još jednog tima Hitne medicinske pomoći Splitsko-dalmatinske županije Ispostava Sinj u iznosu od 500.000,00 kuna.
      Gradonačelnik Ivica Glavan zamolio je klub vijećnika SDP-a da prilagode ovaj prijedlog 
Zahtjevu Hitne medicinske pomoći na 400.000,00 kuna i da ga kao takvog spreman prihvatiti.
Vijećnik Stipe Jadrijević-Cvrlje  konstatirao je da je gosp. Luetić iznio takav prijedlog, a ne gradonačelnik i da prihvaća takav prijedlog, jer ne želi da se iz proračuna izdvaja više sredstava nego što je to objektivno potrebno.

        Predsjedatelj je konstatirao da je usuglašen stav kluba vijećnika  SDP-a i vijećnika Mira Bulja koji glasi na 400.000,00 kuna, te je konstatirao da je gradonačelnik prihvatio amandman.

4. amandman predložio je klub vijećnika HDZ-a, a odnosi se na umanjenje stavke 
opremanje javnih površina spravama za rekreaciju sa 300.000,00 kuna na nulu, a ta  sredstva da se prenesu na stavku naknade građanima i kućanstvima iz proračuna i da se time povećaju naknade rodiljama (preko 2.000,00 kuna da iznose).  
       Gradonačelnik Ivica Glavan nije prihvatio predloženi amandman nakon čega je predsjedatelj dao amandman na glasovanje i konstatirao da isti nije prihvaćen većinom glasova (9 „za“).
5. amandman je prijedlog vijećnika Mira Bulja da se pomoć socijalno ugroženim 

obiteljima poveća za 300.000,00 kuna, a da se skine sa pozicije opremanja javnih površina spravama za rekreaciju. Gradonačelnik Ivica Glavan rekao je da su ove godine ispunili sva očekivanja socijalno ugroženih, da misli kako će desetak tisuća kuna i ostati na toj poziciji i da zato nema potrebe da taj amandman prođe. Buduću da gradonačelnik nije prihvatio predloženi amandman, predsjedatelj je isti dao na glasovanje i konstatirao da amandman nije prihvaćen većinom glasova (9 „za“). 
6. amandman je prijedlog vijećnika Mira Bulja, a predlaže skidanje sa pozicije 
uređenje Trga kod pravoslavne crkve 200.000,00 kuna i da se prebaci za izradu planske dokumentacije za nogostup Slane stine-Ciganski bunar na što se gradonačelnik izjasnio da je već objasnio da već postoje sredstva za to u proračunu i da zato ne može prihvatiti taj amandman nakon čega je predsjedatelj dao na glasovanje predloženi amandman i konstatirao da isti nije prihvaćen većinom glasova (9 „za“).

7. amandman je prijedlog vijećnika Mira Bulja, a predlaže se skidanje 100.000,00 kuna 

sa stavke uređenje Trga kod pravoslavne crkve na novu poziciju uređenje i natkrivanje Ćosinog potoka u središtu Grada. Gradonačelnik nije prihvatio predloženi amandman, te je predsjedatelj isti dao na glasovanje i konstatirao da amandman nije prihvaćen većinom glasova ( 9 „za“).
8. amandman predložio je također vijećnik Miro Bulj, a predlaže se skidanje 100.000,00 

kuna sa pozicije uređenje Trga kod pravoslavne crkve i prebacivanje na  rješavanje problema pristupa do pravoslavnog groblja. Gradonačelnik nije prihvatio predloženi amandman nakon čega je predsjedatelj dao isti na glasovanje i konstatirao da amandman nije prihvaćen većinom glasova (9 „za“). 

9. amandman je prijedlog SDP-a da se iz Proračuna Grada Sinja za 2013. godinu 
osiguraju 54.000,00 kuna kao pomoć u građevinskom materijalu za izgradnju prilaznog puta  Juri i Tanji Milanović, te izgradnje sanitarnog prostora prilagođenog 100% invalidu Tanji Milanović. Gradonačelnik je prihvatio predloženi amandman. 
10. amandman je prijedlog vijećnika Mira Bulja da se tekstualnom dijelu kod pozicije 

Fonda za zapošljavanje dodaju i riječi: „sufinanciranje projekata koji će se financirati iz fondova EU“, pa bi puni naziv glasio: „Fond za zapošljavanje i sufinanciranje projekata koji će se financirati iz fondova EU. Gradonačelnik nije prihvatio predloženi amandman istaknuvši  da to već postoji u proračunskim stavkama pa da nema potrebe za tim, nakon čega je predsjedatelj amandman dao na glasovanje i konstatirao da amandman nije prihvaćen većinom glasova (9 „za“). 
       Nakon završenog glasovanja o amandmanima, predsjedatelj dao na glasovanje Prijedlog 

Proračuna Grada Sinja za 2013. godinu sa prihvaćenim amandmanima i konstatirao da je većinom glasova (10 „za“ 9 „protiv“) donesen 

 Proračun Grada Sinja za 2013. godinu. 
TOČKA 4. 
      Prijedlog  Odluke  o  izvršavanju Proračuna Grada Sinja za 2013. godinu
      Uvodno obrazloženje dala je Jasna Mijić-Trogrlić, pročelnica Upravnog odjela za financije. 

       Predsjedatelj je pročitao stav Odbora za Proračun i financijsku kontrolu i konstatirao da je razmotren i jednoglasno prihvaćen  Prijedlog  Odluke  o  izvršavanju Proračuna Grada Sinja za 2013. godinu.

       Bez rasprave, predsjedatelj je dao na glasovanje Prijedlog  Odluke  o  izvršavanju Proračuna Grada Sinja za 2013. godinu i konstatirao da je Gradsko vijeće većinom glasova (17 „za“, 2 „protiv“) donijelo 
       Odluku  o  izvršavanju Proračuna Grada Sinja za 2013. godinu.

TOČKA 5.
         Prijedlog  Odluke  o otpisu dijela zakupnine i naknade za korištenje za 2012. godinu zakupnicima i korisnicima poljoprivrednog zemljišta u vlasništvu Republike Hrvatske na području Grada Sinja
         Uvodno obrazloženje dala je Ankica Panza, v.d. pročelnica Upravnog odjela za prostorno uređenje, komunalne djelatnosti, gospodarstvo i upravljanje imovinom.  
         Predsjedatelj je pročitao stav Odbora za gospodarstvo, komunalne djelatnosti, obnovu razvoj prema kojem je razmotren i jednoglasno prihvaćen Prijedlog  Odluke  o otpisu dijela zakupnine i naknade za korištenje za 2012. godinu zakupnicima i korisnicima poljoprivrednog zemljišta u vlasništvu Republike Hrvatske na području Grada Sinja.

         Bez rasprave, predsjedatelj je dao na glasovanje Prijedlog Odluke o otpisu dijela zakupnine i naknade za korištenje za 2012. godinu zakupnicima i korisnicima poljoprivrednog zemljišta u vlasništvu Republike Hrvatske na području Grada Sinja i konstatirao da je Gradsko vijeće jednoglasno (19 „za“) donijelo
        Odluku  o otpisu dijela zakupnine i naknade za korištenje za 2012. godinu zakupnicima i korisnicima poljoprivrednog zemljišta u vlasništvu Republike Hrvatske na području Grada Sinja.

 TOČKA 6. 

         Prijedlog Odluke o utvrđivanju popisa fizičkih i pravnih osoba koje su imale prijavljenu i utvrđenu štetu od elementarne nepogode-suše, u 2012. g. na poljoprivrednom zemljištu u vlasništvu Republike Hrvatske na području Grada Sinja

         Uvodno obrazloženje dala je Ankica Panza, v.d. pročelnica Upravnog odjela za prostorno uređenje, komunalne djelatnosti, gospodarstvo i upravljanje imovinom.  
         Predsjedatelj je pročitao stav Odbora za gospodarstvo, komunalne djelatnosti, obnovu razvoj prema kojem je razmotren i jednoglasno prihvaćen Prijedlog Odluke o utvrđivanju popisa fizičkih i pravnih osoba koje su imale prijavljenu i utvrđenu štetu od elementarne nepogode-suše, u 2012. g. na poljoprivrednom zemljištu u vlasništvu Republike Hrvatske na području Grada Sinja. 
          Bez rasprave, predsjedatelj je dao na glasovanje Prijedlog Odluke o utvrđivanju popisa fizičkih i pravnih osoba koje su imale prijavljenu i utvrđenu štetu od elementarne nepogode-suše, u 2012. g. na poljoprivrednom zemljištu u vlasništvu Republike Hrvatske na području Grada Sinja i konstatirao da je Gradsko vijeće jednoglasno (19 „za“) donijelo

          Odluku o utvrđivanju popisa fizičkih i pravnih osoba koje su imale prijavljenu i utvrđenu štetu od elementarne nepogode-suše, u 2012. g. na poljoprivrednom zemljištu u vlasništvu Republike Hrvatske na području Grada Sinja. 

TOČKA 7.

        Prijedlog Zaključka o raspisivanju natječaja za prodaju/pravo građenja građevinskog zemljišta na području Gospodarske zone Kukuzovac, na području I. faze (pr. cjeline 16. i 17.), II. I III. – faze izgradnje zone
          Uvodno obrazloženje dala je Ankica Panza, v.d. pročelnica Upravnog odjela za prostorno planiranje, komunalne djelatnosti, gospodarstvo i upravljanje imovinom.

          Predsjedatelj je pročitao stav Odbora za gospodarstvo, komunalne djelatnosti, obnovu i razvoj prema kojem je razmotren i načelno se prihvaća Prijedlog Zaključka o raspisivanju natječaja za prodaju/pravo građenja građevinskog zemljišta na području Gospodarske zone Kukuzovac, na području I faze (pr. cjeline 16. i 17.), II. I III. – faze izgradnje zone.

          Gradonačelnik Ivica Glavan također je obrazložio i upoznao vijećnike sa potencijalnim investitorom gosp. Vukelićem i njegovim planovima izgradnje  na području GZK navedenom u prijedlogu Zaključka, te je  istakao je da su na današnju sjednicu pozvali  gosp. Vukelića,     koji bi se trebao pojaviti svakog trenutka.  Gradonačelnik je u nastavku izlaganja naglasio da   da je gosp. Vukelić tražio prostor poljoprivrednog zemljišta u sinjskom polju, ali kako  urbanistički plan ne dozvoljava izgradnju čvrstih objekata predložili su mu  da svoju poslovnu ideju sprovede na zoni GZK što je on prvotno odbio, a kasnije da je pronašao svoj gospodarski interes u zoni. Nadalje, gradonačelnik je rekao budući da prostorne cjeline 16. i 17. spadaju u prvu fazu gdje je gotova infrastruktura, ta se cjelina nudi po 35 kuna uz mogućnost da se ishodi dozvola u roku od godine dana i da se umanji za još 10%, te da je još  ostalo pitanje neizgrađenog zemljišta i tu nisu imali mogućnost na koji način ugovoriti. Gradonačelnik također smatra da je činjenica i to da se daje značajni dio zone u GZK za 200 ili 250 radnih mjesta i predlaže da se to zemljište ponudi po cijeni od 20-tak kuna ili 2,5 eura i ako bi to bio hitni ili interventni ulazak u posjed  onda bi to značajno moglo promijeniti i neke planove za drugu fazu izgradnje zone. Također, gradonačelnik je naglasio da su ishodili dozvole i da bi trebali raspisati natječaj za neizgrađeno zemljište u suradnji sa potencijalnim investitorom, da radi se o jednoj ugodnoj situaciji za koju je potrebno mišljenje i drugih vijećnika i svojevrsni konsenzus i da se prema Pismu namjere radi o 100 staklenika na tom području i da im zato treba tako velika površina. 
           Vijećnik Stipislav Jadrijević istakao je kako se radi o preozbiljnoj temi budući da se radi o prevelikoj količini zemljišta, te da bi zbog toga ovu točku trebalo odgoditi do dolaska investitora. Vijećnik Stipislav Jadrijević također je rekao kako mu nije jasno kako nema nikoga iz GZK-a i da su oni trebali provjeriti tu firmu.

           Zamjenica gradonačelnika Elena Perković-Paloš istakla je da gosp. Vukelić živi i radi u Italiji dugi niz godina i da je otvorio firmu u Hrvatskoj kako bi pojednostavnio papirologiju   i da je u nju unesen kapital  od 35 milijuna kuna, da svi znaju kako zemljište u prvoj fazi košta 35 kuna, a da za drugu fazu nisu odredili cijenu. Zamjenica gradonačelnika također je kazala da je njen prijedlog da se na kazeti 17. i 18. za koju je investitor pokazao interes ide s cijenom koju je izglasalo Gradsko vijeće po cijeni od 35 kuna, jer je tolika cijena infrastrukturno opremljenog zemljišta, dok za cijenu druge faze s obzirom da nema apsolutno izgrađene infrastrukture slaže se s gradonačelnikom. Nadalje, zamjenica gradonačelnika istaknula je da investitor do zemljišta dolazi isključivo putem javnog natječaja i da se na ovaj natječaj osim ovog investitora mogu javiti i drugi zainteresirani investitori, te da će se postupkom natječaja pokazati  aktivnosti investicije jer investitor mora uplatiti 20% jamčevine, te mora prilikom potpisivanja predugovora platiti još 30% kako bi iznos kod potpisivanja predugovora bio 50%, a kod dobivanja građevne dozvole mora platiti kompletnu cijenu zemljišta iz čega je razvidno da postoje ugovorni i raskidni uvjeti. Zamjenica gradonačelnika Elena Perković-Paloš istakla je da se ide na natječaj redovnom procedurom čim se odredi cijena, a ako investitor ne bude ozbiljan postoje instrumenti koji vraćaju zemljište Gradu Sinju.

          Vijećnik Miro Bulj istakao je da bi osobno volio da sve ide u skladu sa natječajem ukoliko je to ozbiljan investitor i kao vijećnik da je za to, a koliko je sve to ozbiljno da ne zna.

          Vijećnik Stjepan Labrović rekao je da Gradsko vijeće treba uzeti u obzir dvije stvari, a to su veličina čestice i broj uposlenih i ako se izračuna da se dobiva jedan zaposleni na tisuću kvadrata. Vijećnik Stjepan Laborović rekao je da ovdje nema elemenata koja bi bila realna cijena i s kojim iznosima će financirati infrastrukturu, sanaciju, spuštanje zemljišta i sanaciju Mojanke, vijećnik je također rekao kako misli da bi kao Gradsko vijeće trebali imat podatke sa financijskim postupkom da ne bi kasnije završili na sudu. Vijećnik Stjepan Labrović postavio je pitanje koliki je broj zaposlenih po tisuću kvadrata po dosadašnjim ugovorima.

          Zamjenica gradonačelnika Elena Perković-Paloš odgovorila je da firma Alka ima na 6000 kvadrata 80 zaposlenih  u sezoni, firma Delicije Marović na 3000 kvadrata da ima 2  zaposlena, te firma kalup na 3000 kvadrata ima 5 zaposlenih i da je to nemjerljiv odnos. Zamjenica gradonačelnika istakla je kako bi bilo dobro da čuju gosp. Vukelića i da mu se mogu postaviti pitanja pa da se donese nekakva odluka, jer da sada javnost može reći da odbijaju investitore i da nisu spremni prihvatiti investiciju. Zamjenica gradonačelnika predložila je  da se poštuje redovna procedura postojećeg natječaja i da se odredi cijena za sve investitore koji sutra tu misle doći.

          Gradonačelnik Ivica Glavan zamolio je Gradsko vijeće da se usmjeri na ono što je tema, da imaju Pismo namjere, a sve o tvrtki mogu da mogu pogledati na web adresi, da su na Trgovačkom sudu povjerili temeljni kapital od cca 30.500.000,00 tisuća kuna i da to daje dovoljno ozbiljnosti da se materijal kroz Pismo namjere nađe na ovoj sjednici u redovnoj proceduri, jer čim je točka došla na Gradsko vijeće znači da je zadovoljila pretpostavke da bude tu. Gradonačelnik je istakao kako smatra da se sad ne smije poslati poruka investitoru da razgovaraju na ovakav način,  da je nebitno koliko košta i da će sve to napraviti ako se radi o ozbiljnom investitoru, također je zamolio da se predstavnik investitora pojavi i iza toga da se donese odluka o cijeni zemljišta u drugoj fazi, a predložio je i da klubovi vijećnika zauzmu jedinstven stav.

          Predsjedatelj je pozvao predstavnika potencijalnog investitora gosp. Ivicu Ezgetu da kaže nekoliko riječi o ovome prijedlogu.

          Gosp. Ivica Ezgeta pozdravio je nazočne i naglasio da na ovoj sjednici nije u ulozi predstavnika državne uprave  nego zastupnika firme Vukelić d.o.o.

          Vijećnika Hrvoja Markulina zanimalo je u kakvim je on odnosima sa gosp. Vukelićem.

          Gosp. Ivica Ezgeta odgovorio je da su u poslovno prijateljskim odnosima i da će pokušati vrlo kratko objasniti o čemu se radi. Tako je obrazložio da je Vukelić d.o.o. firma i da se radi o  našem čovjeku koji 40 godina živi u malom mjestu blizu Traviza, da je htio  kupiti 100ha zemlje u Sinjskom polju, međutim nakon što mu je on sam našao zemljište otkrili su da se u Sinjskom polju ne mogu raditi plastenici, a da bi  on ostvario svoj plan to je 100 staklenika po 1000 kvadrata plus otkupna stanica i sortirnica. Nadalje, gosp. Ezgeta istakao je kako su se dogovorili budući da to ne može nikako biti Sinjsko polje da se nađe nekakav drugi teren.  Gosp. Ezgeta također je rekao kako gosp. Vukeliću treba najmanje 26000 kvadrata i proširenjem na tri stare zone 15., 16., i 17. da dolazi do površine od 26000 kvadrata slijedom čega gosp. Vukelić ulazi u investiciju i dalje ostaje pri tome iako mu se nudi u Pločama 30000 kvadrata kao i u Dugopolju. Također je gosp. Ezgeta naglasio kako gosp. Vukelić planira zaposliti 250 ljudi, da se radi o proizvodnji crne pomidore za farmaceutsku industriju, da infrastrukturu želi izgraditi vlastitim sredstvima, ali da mu se omogući da on tu infrastrukturu na jedan određeni način radi i to ako je 35 kuna kvadrat uz naknadni popust od 10% on će uložit svoja sredstva u infrastrukturu i da stavlja svoju firmu koja vrijedi 5 milijuna eura plus 4,5 milijuna osiguranja što znači da ulaže oko 10 milijuna eura. Gosp. Ezgeta istakao je kako je njegov poslovni plan da napravi otkupnu stanicu i spalionicu smeća i daje 5% energije od spalionice, a sve ostalo da je na Gradu.

      Vijećnik Dragan Podrug rekao je da ništa puno nije doznao o firmi o kojoj se ovdje govorilo s druge strane jedan od razloga zbog kojih se i raspala koalicija Preporod bio je što je on osobno bio protiv spalionice.  Vijećnik Dragan Podrug istakao je da što se tiče prijedloga za raspisivanje natječaja da su oni za to i da to nije samo za ovog investitora, te da ne bi smjeli otjerati ozbiljnog investitora, a s druge strane smatra da bi trebali imati ozbiljne zaštitne mjere. Vijećnik Dragan Podrug rekao je kako se od osnutka GZK-a bježalo od toga da veliki investitor kupi veliku površinu, jer ako ta velika investicija propadne velik je ulog u igri, a s druge strane nelogično bi bilo odmah reći nećemo. Vijećnik je također rekao kako bi tu  trebao biti predstavnik GZK-a, a u vezi ovog investitora da ne zna o temeljnom kapitalu dovoljno, jer on može biti u novcu, u stvarima, u pravima.

       Zamjenica gradonačelnika Elena Perković- Paloš  rekla je kako misli da je temeljni kapital u plastenicima,  a vijećnik Dragan Podrug smatra da je to preozbiljna tema kojoj se treba ozbiljno i pristupiti. 

       Vijećnik Davor Milošević rekao je da je izračunao cijenu zemljišta tako da su parcele 17 i 18  po cijeni 35 kuna, a ostatak da se vidi koliko je utrošeno u komunalnu infrastrukturu i da se oduzme od cijene ulaganja.

       Zamjenica gradonačelnika Elena Perković- Paloš  istakla je  da ova spoznaja o ekološkoj proizvodnji isto nešto govori i da koliko je njoj poznato u Hrvatskoj se mora imati tri godine slobodno zemljište da bi na njemu mogli ekološki proizvoditi, također je postavila  pitanje da li je netko testirao tu zemlju te kakva je zemlja u zoni s obzirom na pesticide. Zamjenica gradonačelnika naglasila je da ono što nije sporno jest činjenica da se ovom i drugim investitorima daje mogućnost javljanja na natječaj, da će se  raspisati klasičan natječaj,  ali da se mora radi ovog i drugih investitora odrediti cijena zemljišta u drugoj fazi.

      Vijećnik Stipislav Jadrijević naglasio je da je prije govorio kao predstavnik Nezavisne liste, a da sad govori kao pojedinac, te je rekao kako je očito da se radi o  velikom projektu, da ta firma koja je sad osnovana ima temeljni kapital cca 30 mil kuna i da samim tim moraju to shvatiti ozbiljno. Vijećnik Stipislav Jadrijević također je izrazio svoju osobnu podršku, ali  da mu nije jasno da će se raditi plastenici uz Mojanku i da su tu neke stvari  jako nedorečene, te je upitao kako se tu postaviti, budući da se radi o  uzgajanju  poma pored smetlišta kojeg ne mogu sanirati odnosno da je još tu nedorečeno što investitor dolazi sa plastenicima i spalionicom. Također je rekao kako bi želio čuti i vlasnika  gosp. Vukelića prije donošenja konačne odluke.

       Zamjenica gradonačelnika Elena Perković-Paloš upitala je da li je gosp. Vukelić tu i može li doći do večeras.

       Vijećnik Sloven  Poljak naglasio je da danas ne donose odluku nego da donose odluku da se natječaj raspiše, a kad se natječaj raspiše onda se može javit bilo tko i jedan od uvjeta je prilaganje određene isprave iz koje će se vidjeti o kakvim se firmama radi. Također je istakao kako oni zaboravljaju činjenicu da ulaze u Europsku uniju i da investitor to ne radi za Hrvatsko tržište, da će tu imati relativno jeftinu radnu snagu i nema više carina. Vijećnik Sloven Poljak također je rekao kako smatra da ništa ne gube ako donesu odluku da se natječaj raspiše odnosno da se donese odluka o raspisivanju natječaja u kojoj nedostaje samo cijena, a ako dođe do ugovora onda da u njihovoj odluci postoje mehanizmi da su zaštićeni od nekakvih malverzacija. Vijećnik Sloven Poljak istakao je da ako se ova investicija realizira da je to jedan mali dio zone jer se radi o 26000 kvadrata, a što se tiče spalionice da ona u našim prostornim planovima nije predviđena. Također je naglasio da ne vjeruje da će itko u Gradu Sinju tko živi i stanuje u njemu biti za to, a bavi se usput još i sa politikom.

       Vijećnik Miroslav Barać rekao je da ovdje nije nitko protiv investicija i da ga čudi što se jedan ovako ozbiljan projekt stavlja na prečac i traži da se točka pripremi za sljedeću sjednicu Gradskog vijeća i da se to uredi onako kako to ide po uzancama. Vijećnik Miroslav Barać naglasio je kako treba znati reference te firme pa onda raspisati natječaj, da je on za otvaranje novih radnih mjesta i da se slaže sa svim kolegama što su rekli, te je predložio da se ova točka odgodi za sljedeću sjednicu, jer da tu vrijeme ne igra ulogu.
       Zamjenica gradonačelnika Elena Perković-Paloš odgovorila je budu li se ovako ponašali da nitko nikad neće doći u ovaj grad, da imaju firmu koja ima cca 30 milijuna kuna temeljnog kapitala i da nitko ne kaže da će ona doći do zemljišta nelegalnim putem odnosno da će oni  doći do zemljišta kao i svaka firma koja se do sada javila na natječaj. Zamjenica gradonačelnika naglasila je da se ovdje radi samo o jednoj stvari, a to je raspisati natječaj i odrediti cijenu za drugu fazu i da postoje mehanizmi ako se ne ostvare uvjeti i da zato ne zna što je sporno, jer imaju regularnu proceduru i da mu trebaju dati priliku da kupi zemljište ako ima novce.

         Gradonačelnik Ivica Glavan  naglasio je da su imali smo jednostavnu točku i da su od nje otišli u širinu, te je ponovio da je njihov jedini zadatak raspisivanje natječaja, da se investitor pojavio s Pismom namjere s kapitalom cca 35 milijuna kuna koji je provjerljiv na Trgovačkom sudu, te da treba donijeti prijedlog cijene zemljišta za drugu fazu Gospodarske zone. Gradonačelnik je u ime stručnog tima predložio cijenu od 20 kuna koja bi uz eventualno ispunjenje uvjeta koja su opisana u pravilima koja već postoje bila umanjena za dodatnih 10%, a investitor će uplatiti 20%, a ako neće da idu dalje. Gradonačelnik je također naglasio da ukoliko budu očekivali buduće Gradsko vijeće da postoji ozbiljna opasnost da investitor pronađe drugu destinaciju. Nadalje, gradonačelnik je govorio o sadržaju Pisma namjere u kojem je zamišljeno ponuditi ljudima koji imaju zemljište u Sinjskom polju kooperaciju,   te navodi da na GZK želi instalirati hladnjaču određenog kapaciteta, upravnu zgradu određenog kapaciteta, sortirnicu te je najavio da je spreman kazetu broj 2 športske namjene prenamjeniti za tvornicu za izradu cipela i da bi to bilo 59 zaposlenih.   

         Vijećnik Stipe Jadrijević-Cvrlje istakao je kako mu nije jasno zbog čega Gradsko vijeće toliko zazire od velikih investitora i da misli da je to jedan od razloga što imaju 5000 nezaposlenih, te se vezano za cijenu zemljišta osvrnuo na to kako se formirala prva cijena zemljišta i podsjetio da se nije radila ozbiljna kalkulacija nego se odredila cijena od 15 eura pa se spustila na dva eura i da se slaže sa gradonačelnikom da se otišlo predaleko, a radi se samo o raspisivanju natječaja.   
          Vijećnik Matko Čarić istakao je da što se njega osobno tiče ako se radi o ozbiljnom investitoru da bi mu dao zemljište i po nižoj cijeni od navedenih 20 kuna, ali bi se ogradio dobro nekom zaštitnim mehanizmom, povrat zemljišta u roku od dvije tri godine ako ne izgradi to što je obećao. 

          V.d. predstojnika Igor Vidalina istakao je da je sve definirano odlukom i naglasio  kako bi u ovom slučaju bio bolji raskidni uvjet po kojem se određuje povrat zemljišta kao mjera osiguranja, da po trenutnoj važećoj odluci to nije moguće jer su se bazirali na ugovornu kaznu i da bi trebalo kod neke značajne investicije vratiti prijašnji uvjet.

           Zamjenica gradonačelnika Elena Perković-Paloš naglasila je kako uvjet mora biti povrat zemljišta ako se ne izgradi.

           V.d. predstojnika Ureda Grada Igor Vidalina naglasio je da Grad Sinj može postaviti drugačije uvjete kod raspolaganja zemljišta.

           Vijećnik Sloven Poljak istakao je kako je dobro da se čuju različita mišljenja i da misli kako ni gosp.Vukelić ne bi ništa više rekao nego gosp. Ezgeta, da je to sad na nivou ideje i kad se natječaj raspiše da investitor mora u roku od 30 dana prema našoj Odluci o raspolaganju sa zemljištem na zoni napraviti idejni projekt i program, da u programu mora navesti sve što nas zanima i u tom programu on će razraditi ova fazna ulaganja. Vijećnik je naglasio da Grad u toj Odluci ima mehanizme koji ih štite i samo apelira  na gradonačelnika da se drži te odluke.

        Zamjenica gradonačelnika Elena Perković-Paloš upitala je koja je razlika između ovoga investitora i svih drugih dosad, ovaj investitor kupuje više zemlje,  svi ostali mehanizmi ostaju i da prema tome nema problema.

        Vijećnik Hrvoje Markulin rekao je da se ovdje odvaja natječaj od onoga što je poslano kao Pismo namjere od gosp. Vukelića.  Također je rekao da su to dvije različite stvari, ali one nisu odvojene, jer da ovaj natječaj ide baš na njegov zahtjev i da se ovdje predlaže zaključak, jer se traži da odrede cijenu druge i treće faze. Vijećnik je također rekao kako se također predlaže da se donese ugovorna kazna koja je 140 kuna po metru kvadratnom, da su  oni još na klubu vijećnika prije nego što su došli na sjednicu Gradskog vijeća načelno podržali ovakav pristup, znači svaki je investitor dobrodošao i mora se učiniti sve da ti investitori vide da ih se prima raširenih ruku, međutim da se s druge strane vidi cijeli niz nesigurnosti.  Vijećnik Hrvoje Markulin rekao je da ovo sad načelno mogu podržati da se ide sa ovim natječajem, a da se poslije napravi što se ima napraviti ako ne bi bio ozbiljan,  s tim da  se ne utvrđuje kao uvjet ugovorna kazna od 140 kuna nego da uvjet bude povrat zemljišta. Vijećnik je predložio da se ta ključna stvar unese u zaključak i pod tim uvjetima da oni sebi mogu dozvoliti da idu na natječaj pa će vidjeti koliko je to zaista ozbiljna priča.  Vijećnik je također naglasio da se  nije  pomnožilo kvadrate sa cijenom kvadrata pa da se vidi koji je to iznos na što je v.d. predstojnika Igor Vidalina odgovorio da se radi o cca 5 milijuna kuna.

          Vijećnik Stipe Jadrijević-Cvrlje rekao je da je ovaj projekt na nivou Ministarstva poljoprivrede ako hoće i Vlade značajan, te je naglasio kako ne želi da se neopravdano napadaju djelatnici GZK-a i da se prije nego što se išlo na tako nešto trebalo zapitati zašto nisu prisutni na današnjoj sjednici, a ne da se bez ijednog argumenta djelatnike proziva, jer prema njegovim informacijama da direktorica zone nije o ovome niti obaviještena. Vijećnika je zanimalo hoće li natječajna dokumentacija za prodaju ovog zemljišta ići isto kao što su je dobili u materijalima i što se događa ako investitor ne uplati ovih 20%. 

          Zamjenica gradonačelnika Elena Perković-Paloš je na to odgovorila da se odbija ponuda, jer nije ispunio potrebnu dokumentaciju.

          Vijećnik Stipe Jadrijević-Cvrlje rekao je da bih zamolio da se obrati pozornost u prijedlogu Natječaja na točku 2. u kojoj se navodi što ponuda treba sadržavati, te je, između ostalog, naveden stari broj žiro-računa Grada, pa ga je zanimalo da li je netko ovu nelogičnost primjetio, istaknuvši da to nije mala pogreška koja za posljedicu u startu može imati gubitak investitora s obzirom na natječajne uvjete. 
        Predsjedatelj je istaknuo da je konstatirana greška koju treba ispraviti.

        Gradonačelnik Ivica Glavan dodao je da treba uvažiti sugestiju vijećnika Stipe Jadrijevića-Cvrlje, zatim je rekao da neki investitori žele direktno razgovarati sa Gradom i da je ovo bio jedan od njih koji je obavio razgovor sa Gradom. Budući da se htjelo da se uključe svi relevantni čimbenici, investitor je obavio još niz razgovora i sa zamjenicom gradonačelnika i sa predstavnicima svih drugih institucija. Gradonačelnik je također naglasio da je GZK gradska tvrtka i da je dovoljno doći na jedno mjesto od ova dva. Također je rekao kako je najvažnije poslati poruku da rado prihvaćaju ovako ozbiljnog investitora koji ima temeljni kapital cca 35 milijuna kuna, te je predložio da se raspiše natječaj i da se dogovore oko cijene.

         V.d. predstojnika Igor Vidalina naglasio je da cijena u prostoru 16 i 17 ostaje 35 kuna po kvadratu, a na tragu gradonačelnika da ova druga cijena bude 20 kuna po kvadratu s tim da se za ugovornu kaznu utvrdi točan iznos u slučaju neispunjenju ugovora u smislu rokova izgradnje da to bude razlog za povrat zemljišta Gradu Sinju.

        Zamjenica gradonačelnika Elena Perković-Paloš  naglasila je da se u roku od dvije godine mora otvoriti objekt, a ako napravi u roku godinu dana ima popust 10%.

        Gradonačelnik Ivica Glavan  rekao je da je prema najavi riječ  o proizvodnji crne rajčice  koja se koristi u farmaceutskoj industriji i prema navodima gosp. Vukelića kompletna proizvodnja bi bila za tržište europske unije.

       Nakon završene rasprave, predsjedatelj je dao na glasovanje Prijedlog Zaključka o raspisivanju natječaja za prodaju/pravo građenja građevinskog zemljišta na području Gospodarske zone Kukuzovac, na području I faze (pr. cjeline 16. i 17.), II. I III. – faze izgradnje zone i konstatirao da je Gradsko vijeće jednoglasno (19 „za“) donijelo 

      Zaključak o raspisivanju natječaja za prodaju/pravo građenja građevinskog zemljišta na području Gospodarske zone Kukuzovac, na području I faze (pr. cjeline 16. i 17.), II. I III. – faze izgradnje zone. 

TOČKA 8.

           Prijedlog Zaključka  o davanju suglasnosti gradonačelniku za zaključivanje Ugovora o sufinanciranju prijevoza studenata u periodu od 01. siječnja 2013. godine do završetka redovne i predavanja, a najkasnije do 30. lipnja 2013. godine i Ugovora o sufinanciranju prijevoza učenika srednjih škola u razdoblju siječanj-lipanj 2013. godine s Trgovačkim društvom „Autoprijevoz Sinj“  d.o.o.   
           Uvodno obrazloženje dao je zamjenik gradonačelnika Zoran Vujanović.

           Predsjedatelj je pročitao stav Odbora za društvene djelatnosti prema kojem je razmotren i jednoglasno prihvaćen Prijedlog Zaključka o davanju suglasnosti gradonačelniku za zaključivanje Ugovora o sufinanciranju prijevoza studenata u periodu od 01. siječnja 2013. godine do završetka redovne nastave i predavanja, a najkasnije do 30. lipnja  2013. godine i Ugovora o sufinanciranju prijevoza učenika srednjih škola u razdoblju siječanj-lipanj 2013. godine s trgovačkim društvom „Autoprijevoz Sinj“ d.o.o. 
           Vijećnik Hrvoje Markulin ukratko je iznio do kakvih je došlo promjena u ovoj školskoj godini, te je istakao da država sudjeluje sa 75% iznosa, a preostalo da plaćaju Grad i županija, a što se tiče studenata dio da  plaćaju  Grad – 35%, a da u iznosu od 20% daje popust Autoprijevoz i da to iznosi nekih 450 kuna na relaciji Sinj –Split. Vijećnik Hrvoje Markulin rekao je da je predlagao sufinanciranje Grada sa još 15% i da bi to bilo stotinjak tisuća kuna, a u komunikaciji sa mladima da vidi kako  je tih 450 kuna njima problem međutim da neki od njih imaju stipendiju pa im je lakše ali ostali da nemaju stipendiju. Vijećnik  Hrvoje Markulin također je rekao kako su domski kapaciteti u Splitu ograničeni i da je studentima najisplativije putovati.

          Gradonačelnik Ivica Glavan  rekao je da će napraviti sve što je u korist učenika, ali da se ne može obvezati.

          Vijećnik  Hrvoje Markulin  rekao je kako je pripremio amandman i da hoće da se o njemu glasuje.

          Predsjedatelj je istakao da je vijećnik Hrvoje Markulin donio amandman koji glasi da na Ugovor o sufinanciranju prijevoza od 01.01.2013 predlaže podizanje iznosa sa 35% na 50%, gradonačelnik nije prihvatio predloženi amandman nakon čega je  predsjedatelj isti dao na glasovanje i konstatirao da amandman nije dobio potrebnu većinu (8 „za“).

          Nakon završene rasprave, predsjedatelj je dao na glasovanje Prijedlog Zaključka o davanju suglasnosti gradonačelniku za zaključivanje Ugovora o sufinanciranju prijevoza studenata u periodu od 01. siječnja 2013. godine do završetka redovne nastave i predavanja, a najkasnije do 30. lipnja  2013. godine i Ugovora o sufinanciranju prijevoza učenika srednjih škola u razdoblju siječanj-lipanj 2013. godine s trgovačkim društvom „Autoprijevoz Sinj“ d.o.o. i konstatirao da je Gradsko vijeće jednoglasno ( 18 „za“) donijelo

         Zaključak o davanju suglasnosti gradonačelniku za zaključivanje Ugovora o sufinanciranju prijevoza studenata u periodu od 01. siječnja 2013. godine do završetka redovne nastave i predavanja, a najkasnije do 30. lipnja  2013. godine i Ugovora o sufinanciranju prijevoza učenika srednjih škola u razdoblju siječanj-lipanj 2013. godine s trgovačkim društvom „Autoprijevoz Sinj“ d.o.o.  
 TOČKA 9.

         Izvješće o obavljenoj financijskoj reviziji Grada Sinja za 2011. godinu

         Uvodno obrazloženje dala je Jasna Mijić-Trogrlić, pročelnica Upravnog odjela za financije. 
         Predsjedatelj je pročitao stav Odbora za proračun i financijsku kontrolu prema kojem je razmotreno i prima se na znanje  Izvješće o obavljenoj financijskoj reviziji Grada Sinja za 2011. godinu. 

         Vijećnik Dragan Podrug rekao je da je u Izvješću o obavljenoj reviziji vidljivo da je gradonačelnik u nekoliko navrata postupao suprotno zakonu, na str. 14. da je vidljivo kako  je postignuta ugovorna nagodba sa ugostiteljskim objektom na Junakovom igralištu koja je obavljena suprotno zakonu, jer da je za to trebala suglasnost Gradskog vijeća, budući  da gradonačelnik po zakonu može raspolagati sredstvima do 0,5% proračuna iz prethodne godine. Vijećnik Dragan Podrug podsjetio je gradonačelnika da je prozivao svog prethodnika koji je bio na mjestu predsjednika Junaka i tužio ga sudu da je nelegalno potrošio sredstva u iznosu od 20.0000 kuna, a da se sad vidi da je on protupravno postupao, te ga je u tom smislu  upitao hoće li se sad on prijaviti državnom odvjetništvu.

         Gradonačelnik Ivica Glavan odgovorio je da nema potrebe, jer da nije napravio ništa protupravno.

         Vijećnik Dragan Podrug rekao je da će ponoviti još jednom gradonačelniku da je ugovor postignut na iznos 36.700,00 kuna, a da je imao pravo do 34.000.00 kuna, te ga je upitao  da li smatra da nema ništa protupravno u tome, pri tome je opet naglasio da je gradonačelnik isticao nemoralnost svojih prethodnika, a sada da se vidi da je nalaz kristalno jasan.

         Gradonačelnik Ivica Glavan  odgovorio je kako nema nikakve usporedbe između njega i  tadašnjeg predsjednika, jer da je taj predsjednik prijavio gubitak od 30.000,00 kuna, a zapravo da je iznosio 15.000,00 i da će se dalje viđati na sudu. Gradonačelnik je također naglasio da on neće završiti na sudu, jer da je vijećnik Dragan Podrug pročitao samo jednu stranicu koja je njemu odgovarala, da postoji i stranica od 08.11.2012. o kojoj će se pravna služba detaljno elaborirati, te je u tom smislu podsjetio na rečenicu koja kaže da u tom pravnom poslu isključivo o priznavanju ulaganja u poslovni prostor u vlasništvu Grada koji prostor je tim ulaganjem samo dobio na vrijednosti, što je potvrđeno kroz zaključak Gradskog poglavarstva i procjenu sudskog vještaka građevinske struke, a nikako stjecanjem nekretnina kako su u reviziji početno utvrdili, te je upitao da  li je bi bilo normalno da netko stječe nekretnine, a one su već u njegovom vlasništvu, te da se ovdje  radilo o dva pravna akta koja su samo zbog preglednosti stavljeni u jedan. Gradonačelnik je također rekao da je zapravo raspolagao u jednom slučaju sa iznosom od 26.900,00 kuna, ali u drugom slučaju sa 10.000.00 kuna, a da su tih 26.900.00 kuna dug tadašnjeg predsjednika, te  je istaknuo da se ovdje radi o tome da je on naplatio dugovanje Grada Sinja.

         Vijećnik Dragan Podrug odgovorio je da gradonačelnik želi osporiti nalaz revizije i da je gradonačelnik uzeo sebi za pravo da napravi nešto na što nema pravo, jer da za to treba odluka Gradskog vijeća. Vijećnik Dragan Podrug također je rekao da postoji i slučaj javne nabave plina  bez postupka javne nabave  izravnom pogodbom i to u iznosu  131.087,00 kuna i da ga zanima zašto i kome.

          Pročelnica Jasna Mijić odgovorila je da su nastavili koristiti plin tj. isporuku sa  Proplin Solin iz 2011. godine i da će ove godine tu nepravilnost otkloniti.

          Vijećnik Dragan Podrug dodao je i slučaj izbora odvjetničkih usluga bez objave u elektroničkom oglasniku.

          Gradonačelnik Ivica Glavan istakao je da je riječ o odvjetničkoj tarifi s obzirom na spor s Autoprijevozom u iznosu od 28 mil kuna i da nije isplaćeno jednom odvjetniku nego da je riječ o više odvjetnika.

          V.d. predstojnika Ureda Grada Igor Vidalina obrazložio je  da Grad Sinj ima sporove koji datiraju od 2005. godine gdje se nije isplaćivalo odvjetnike po ročištima i da je nemoguće predvidjeti kada će neki spor biti okončan.

          Vijećnik Dragan Podrug istaknuo je da vezano za sport svaka uprava djeluje na rubu zakona od banalne isplate trenerima itd. i ako se želi biti zlonamjeran onda da se nekoga može sudski proganjati, zagorčavati mu život, zbog nečega što je nekakav činovnik iz revizije krivo protumačio, a da je po njemu gradonačelnik imao pravo raspolagati do 34.1000 kuna, a dao je suglasnost za 36.7000 kuna.

          Nakon završene rasprave, konstatirao je da  Gradsko vijeće prima na znanje Izvješće o obavljenoj financijskoj reviziji Grada Sinja za 2011.g godinu. 

TOČKA 10.

      Prijedlog Analize  stanja sustava zaštite i spašavanja na području Grada Sinja za 2012. godinu 

       Uvodno obrazloženje dao je v.d. predstojnika Ureda Grada Igor Vidalina. 

        Predsjedatelj je pročitao stav Odbora za društvene djelatnosti prema kojem je razmotren i jednoglasno prihvaćen Prijedlog Analize  stanja sustava zaštite i spašavanja na području Grada Sinja za 2012. godinu. 
       Vijećnik Stipe Jadrijević-Cvrlje istakao je što se tiče vatrogastva na području Grada Sinja da se navodi kako DVD raspolaže s 2 mil kuna, a da Grad Sinj participira sa 1,5 mil kuna, da to vatrogasno društvo pokriva najveće područje u RH i da se pojavljuje par logičnih pitanja. Tako je vijećnika zanimalo, budući da ti gradovi i općine ne participiraju u iznosima u kojima bi trebali, da li postoje neki instrumenti koji su u rukama izvršne vlasti da se nešto učini, jer svi žele određene beneficije, određene povlastice kad su u pitanju udruge i dobrovoljna društva međutim kada treba u tome sudjelovati da onda to izbjegavaju. Vijećnik Stipe Jadrijević-Cvrlje upitao je da li postoji neki mehanizam da se to u budućnosti svede na neki reciprocitet, jer ako je proračun DVD-a 2 mil kuna zna se kolika je površina Sinja, Trilja, Dicma, Otoka. Vijećnik Stipe Jadrijević-Cvrlje rekao je kako se osjeća kao netko koga je netko prevario i da ne želi da njegovi sugrađani iz svojih poreza i prireza sudjeluju u financiranju nečega takvog i da je recimo 1 mil kuna što se izdvojilo za DVD  ostao u proračunu Grada Sinja da onda proračun ne bi izgledao tako negativno kako ga prikazuju.

          Zamjenica gradonačelnika Elena Perković-Paloš upitala je da što ako oni sada ne izdvoje za hitnu pomoć, a vijećnik Stipe Jadrijević- Cvrlje  rekao je da neće izdvojiti, jer je svaki iznos za njih prevelik i jer znaju da će to Sinj napraviti.

          V.d. predstojnika Ureda Grada Igor Vidalina istaknuo je da s obzirom da DVD Sinj pokriva veliku površinu dobiva sredstva i od države, ali da bi trebali plaćati svoje obaveze.

          Vijećnik Stjepan Filipović-Grčić naglasio je da se slaže sa vijećnikom Stipom Jadrijević-Cvrljom, ali da mu jedna stvar nije jasna, a to je da Grad Sinj daje tolika sredstva, a nema ih. Vijećnik je također upitao zašto se na Gradskom vijeću ne bira zapovjednik vatrogasaca ili predsjednik Crvenog križa, da plaćaju nešto na što nemaju nikakav utjecaj, a da oni samo dođu tu i kažu kako su potrošili ta sredstva.
          Vijećnik Stipe Jadrijević-Cvrlje istakao je da imaju DVD koji praktički financiraju 80%, a ostalo sudjeluje država, te da bi se trebalo razmisliti o osnivanju javne vatrogasne postrojbe. Vijećnik je također naglasio kako on nije da se uskrati pomoć bilo kome, ali da trebaju sudjelovati reciprocitetom u financiranju.

          Nakon završene rasprave predsjedatelj je dao na glasovanje Prijedlog Analize  stanja sustava zaštite i spašavanja na području Grada Sinja za 2012. godinu i konstatirao da je Gradsko vijeće jednoglasno (  17„za“) donijelo

         Analizu stanja sustava zaštite i spašavanja na području Grada Sinja za 2012.godinu.
TOČKA 11.

           Prijedlog Smjernica za organizaciju razvoja sustava zaštite i spašavanja na području Grada Sinja u 2013. godini
           Uvodno obrazloženje dao je v.d. predstojnika Ureda Grada Igor Vidalina.

            Predsjedatelj je pročitao stav Odbora za društvene djelatnosti prema kojem je razmotren i jednoglasno prihvaćen Prijedlog Smjernica za organizaciju razvoja sustava zaštite i spašavanja na području Grada Sinja u 2013. godini. 
            Gradonačelnik Ivica Glavan rekao je da će napomenuti spomenuto vozilo i ugovor koji nas obvezuje, da je u Ministarstvu bila jedna donacija ne samo prema Sinju nego i prema drugim jedinicama lokalne samouprave i da su morali uvrstiti u proračun tu stavku ulaganja u to vozilo, a ako se država bude prema svima ponašala tako da to treba platiti onda će i oni to učiniti i ponašat se kao svi drugi, te da su iz tog razloga morali predvidjeti tu stavku od 30.0000 kuna.

           Nakon završene rasprave, predsjedatelj je dao na glasovanje Prijedlog Smjernica za organizaciju razvoja sustava zaštite i spašavanja na području Grada Sinja u 2013. godini i konstatirao da je Gradsko vijeće  jednoglasno  (16 „za“) donijelo 

          Smjernice za organizaciju razvoja sustava zaštite i spašavanja na području Grada Sinja u 2013. godini.    
TOČKA 12.
           Informacija o radu Muzeja Cetinske Krajine za 2011. godinu

           Uvodno obrazloženje dala je ravnateljica Muzeja Cetinske krajine za 2011. godinu Anita Librenjak.

           Predsjedatelj je pročitao stav Odbora za društvene djelatnosti i Odbora za Proračun i financijsku kontrolu prema kojima je razmotrena i primljena na znanje Informacija o radu Muzeja Cetinske krajine za 2011. godinu.
          Vijećnik Miroslav Barać postavio je pitanje vezano za jedan detalj iz Izvješća u kojem piše da je 29.08. izvanredno otkazan ugovor o radu jednoj djelatnici za rad na poslovima restauriranja zbog teške povrede radne obveze dodavši da su u Muzeju imali to radno mjesto.

          Ravnateljica Anita Librenjak odgovorila je kako je i naznačeno u Izvješću da je izvanredno otkazan ugovor o radu djelatnika, te je Splitsko-dalmatinskoj županiji kao osnivaču Muzeja upućena zamolba za upošljavanje novog djelatnika na radnom mjestu kustos povijesničar-arheolog.

          Vijećnik Miroslav Barać postavio je pitanje da li je to radno mjesto na kojem je ta  djelatnica dobila ugovor i da li je to radno mjesto tu postojalo.

          Ravnateljica Anita Librenjak odgovorila je da su oni svom osnivaču uputili zamolbu za otvaranje novog radnog mjesta.

          Vijećnik Miroslav Barać rekao je da po tome ne mogu postaviti pitanje, ali da pored Županije dijelom sudjeluje i Grad Sinj, pa je opet postavio pitanje da li je to radno mjesto postojalo i  zašto nakon toga izlazi natječaj za sasvim drugo radno mjesto odnosno je li to radno mjesto ukinuto.

         Zamjenik gradonačelnika Zoran Vujanović rekao je kako je malo neobično da se ne dobije odgovor na postavljeno pitanje, te je istakao kako je izvanredno otkazan ugovor o radu na poslovima restauratora tekstila, što znači da je u momentu otkazivanja ugovora o radu postojala sistematizacija radnog mjesta restaurator tekstila. U tom smislu zamjenik gradonačelnika rekao je kako ga zanima da li to radno mjesto postoji i danas bez obzira da li je popunjeno ili nije.  

         Ravnateljica Anita Librenjak odgovorila je da ona to nije dužna obrazložiti, jer da je njihov osnivač Županija, da je u financijskim planovima dostavljen plan radnih mjesta, te izračun financijskih sredstava za njihovu realizaciju, u ovom slučaju se radi o pitanju restauratorske radionice dok za oformljavanje jedne specijalizirane restauratorske radionice nema aduta. Ravnateljica je naglasila kako je ona svakako potrebna vrsti Muzeja kao što je Muzej Cetinske krajine koji ima reprezentativnu arheološku zbirku, a za to da je nužno osigurati financijska sredstva, uvjete, prostor, opremu, djelatnike kako bi mogli obavljati stručne restauratorske zahvate. Ravnateljica je također naglasila kako Muzej nema računovodstvenu niti pravnu službu niti tehničko osoblje i da misli kako je bila dovoljno jasna. Ravnateljica je rekla da su zapošljavanje novog djelatnika tražili zbog povećanja obima posla, a trenutno su za restauratorsku radionicu potrebni uvjeti da bi se to moglo realizirati.

         Zamjenik gradonačelnika Zoran Vujanović rekao je kako je on nije shvatio i da će postaviti pitanje, u tom smislu rekao je da sad  puste pravnu službu i računovodstvo i da se nije radilo o povećanju posla ako je dotična radila na neodređeno vrijeme na što je           ravnateljica odgovorila da ga ne razumije.

          Zamjenik gradonačelnika Zoran Vujanović rekao je vezano za to da će ponoviti pitanje na drugi način, te je ponovio da je ta gospođa radila na neodređeno vrijeme, da Ugovor na neodređeno vrijeme uključuje da radnik trajno kontinuirano obavlja djelatnost, ne zbog povećanja obima posla, a ona da je dobila otkaz ugovora na neodređeno vrijeme što znači da taj restaurator tekstila kao mjesto postoji na neodređeno vrijeme, a ako se čeka da se ispune uvjeti da bi ta restauratorska radionica uopće mogla zaživjet onda se postavlja logično pitanje kako je ta gospođa dosad mogla raditi kao restaurator tekstila, ako za to radno mjesto nije bilo uvjeta.

         Ravnateljica Anita Librenjak rekla je kako joj nije jasno zašto inzistiraju na tome kada je već sve rekla.

         Zamjenik gradonačelnika Zoran Vujanović rekao je da se zna sa ravnateljicom i da surađuju, da je gospodin vijećnik postavio jedno pitanje, a da ona na to pitanje nije odgovorila. Također je istakao da će on, ako ona misli da je odgovorila na pitanje, zatvoriti raspravu i konstatirati da nije odgovorila ni na jedno pitanje, te je dodao da ne voli kad na jednostavno pitanje dobije sve samo ne jednostavan odgovor na što je ravnateljica          odgovorila kako misli da je bila dovoljno jasna.

         Zamjenik gradonačelnika Zoran Vujanović je na to rekao kako uopće nije bila jasna i ako može postavio bi pitanje na tragu vijećnika Stjepana Filipovića-Grčića i nekih drugih institucija, da je u Izvješću navedeno da sredstva za materijalne troškove osiguravaju Županija splitsko-dalmatinska 50% te Grad Sinj, Trilj, Vrlika, općina Dicmo, općina Otok, općina Hrvace, pa je pitao  što su napravili da se dođe do tog novca.

           Ravnateljica Anita Librenjak  odgovorila je da svake godine upućuju zahtjev općinama i gradovima prema sporazumu iz 1994. godine i da su dobili odgovor da ove općine nisu u mogućnosti sudjelovati. Ravnateljica je posebno istakla općinu Otok gdje su imali istraživanje, ali da druge općine i gradovi ne ispunjavaju svoje financijske obveze, da je to  iznos od cca 20.000,00 kuna, a materijalni troškovi iznose 100.000,00 kuna.

          Zamjenik gradonačelnik Zoran Vujanović naglasio je kako to znači da 63.000,00 kuna plaća Grad Sinj, a drugi 60.000,00 kuna nitko.

          Vijećnik Hrvoje Markulin želio je pohvaliti ovo Izvješće u njegovom stručnom dijelu, ali se isto nadovezao i na ono što je tu čuo, te je u tom smislu naglasio da  ravnateljica vjerojatno nije odgovorna što druge općine i gradovi Cetinskog kraja ne uplaćuju ono što bi trebali uplaćivati u Muzej i da se radi o sličnoj situaciji kao i u Crvenom križu i DVD-u Sinj.        

          Vijećnik Hrvoje Markulin istakao je da bi gradonačelnik trebao sjesti sa tim načelnicima, te porazgovarati i vidjeti koliko se tu može utjecati na njih da krenu izvršavati svoje obveze, a da postoji i činjenica koju je rekao v.d. predstojnika Igor Vidalina da kada su u pitanju vatrogasci ne može se biti isključiv, jer da površine tih općina i gradova pridonose tome da DVD dobije određena sredstva, a što se tiče prvog pitanja čini mu se da pitanje nije bilo jasno postavljeno, a budući da ne živimo na udaljenosti kilometrima i da živimo u istom gradu da se zna tko je što studirao i tko je koje struke. Također je rekao da ako žele  zaposliti određenu osobu ili osobe da onda pitaju izravno i da lobiraju, traže legalne načine kako će to postići i da je on na taj način interpretirao prethodnu raspravu.
        Zamjenik gradonačelnika Zoran Vujanović odgovorio je da nije uopće mislio postaviti pitanje ravnateljici s kojom Grad Sinj dobro surađuje, ali da na jedno jednostavno pitanje nije dobiven odgovor i da ga to kao predstavnika izvršne vlasti vrijeđa. Također je rekao da mu ne spominju tehnološki višak, jer izvanredni otkaz se daje zbog osobito teške povrede iz radnog odnosa.

       Zamjenik gradonačelnika Zoran Vujanović ponovno je upitao što je s tim radnim mjestom i naglasio da konstatacija o namjeri zapošljavanja nekoga na to radno mjesto nema veze sa ovom izvršnom vlasti.

        Vijećnik Miroslav Barać odgovorio je ravnateljici da je stvari postavila onako kako je zamislila i da je to prenisko osvrnuvši se opet na postavljeno pitanje na koje nije dobio odgovor kao i na način vođenja Muzeja od strane ravnateljice.
          Vijećnik Hrvoje Markulin rekao je da se otišlo korak dalje pa se reklo da je netko zlonamjeran i da ne želi dobro Muzeju, te je upitao jesu li oni kompetentni reći što tom Muzeju treba. 

           Zamjenica gradonačelnika Elena Perković-Paloš istakla je da sredstva za materijalne troškove osiguravaju Županija i Grad Sinj u iznosu od 12.000,00 kuna, da to nisu dobri postotci i da je trebalo napisati 50% Županija, 47% Grad Sinj i 3-4% Otok i s obzirom na to da bi trebalo  poštovati Gradsko vijeće i dati konkretan odgovor, jer je iz svega razvidno da je izbjegnut. Zamjenica gradonačelnika rekla je kako je to pravo Muzeja jer mu je osnivač Županija, ali da je trebalo dati konkretan odgovor.

           Nakon završene rasprave, predsjedatelj je konstatirao da Gradsko vijeće prima na znanje 

           Informaciju o radu Muzeja Cetinske krajine za 2011. godinu.
TOČKA 13.

        Informacija o aktivnostima na projektu izgradnje nove osnovne škole Fra Pavla Vučkovića, osnovne glazbene škole Jakova Gotovca i športske dvorane u Sinju
          Gradonačelnik Ivica Glavan uvodno je obrazložio Informaciju o aktivnostima na projektu izgradnje nove osnovne škole Fra Pavla Vučkovića, osnovne glazbene škole Jakova Gotovca i športske dvorane u Sinju.
          Uvodno obrazloženje dala je Ankica Panza, v.d. pročelnica Upravnog odjela za prostorno planiranje, komunalne djelatnosti, gospodarstvo i upravljanje imovinom.

          Vijećnik Hrvoje Markulin zamolio je v.d. pročelnicu Upravnog odjela za prostorno planiranje, komunalne djelatnosti, gospodarstvo i upravljanje imovinom Ankicu Panzu da obrazloži, s obzirom na taksativno nabrajanje što je učinjeno u zadnjih 6-7 godina, s naglaskom na projektnu dokumentaciju, plan, kako treba izgledati ta škola i koliko se puta taj plan mijenjao i kad se on mijenjao.

           V.d. pročelnica Ankica Panza kronološki je izložila tijek događaja i naglasila  kako je to krenulo 2007. godine, da je Grad Sinj naručio idejno arhitektonsko rješenje, da je taj projekt  napravljen na način da to bude jednosmjenski rad i nakon toga da su dobili obećanje od Ministra da će to biti isfinancirano. V.d pročelnica Ankica Panza nastavila je sa izlaganjem i izložila da je na taj predloženi projekt dobivena suglasnost, da je 2008. godine Ministarstvo raspisalo javno nadmetanje, a 2010. godine da dolazi do promjene projektnog rješenja.

          Vijećnik Hrvoje Markulin  istakao je kako je Ministarstvo uplatilo 1.000.000,00 kuna za taj projekt, da se kalkuliralo o promijeni lokacije, da bi nakon godinu dana poslali dopis o promjeni tog plana, a v.d. predstojnica Ankica Panza  odgovorila je da nije bilo predviđenih sredstava u Ministarstvu.

          Vijećnik Hrvoje Markulin je upitao koliko bi ta promjena u cijeni škole iznosila.

          V.d. Ankica Panza odgovorila je da se radi o 40 mil kuna, da je na početku to bilo 60 mil kuna, a nakon toga da se išlo u redefiniranje projekta i da to radi Ministarstvo nakon čega upućuje projekt na suglasnost županiji, da  je Splitsko-dalmatinska županija dala suglasnost na takvo redefiniranje projekta, a Grad produžio važenje lokacijske dozvole za još dvije godine. V.d. pročelnica Ankica Panza nastavila je kako je u ožujku 2011. godine Ministarstvo znanosti dostavilo očitovanje na mogućnost financiranja izmjene projekata, da se Grad očitovao pozitivno na to, a Ministarstvo da je nakon toga zaključilo ugovor sa izrađivačem. Nadalje, v.d. pročelnica je navela kako se u ožujku 2012. godine govorilo samo o školi, pa da je postavljeno pitanje i financiranja dvorane koja izlazi iz gabarita i tu dolazi do promjene i da je to treća promjena i da se iz toga vidi koliko dugo traje usuglašavanje Ministarstva i izabrane projektne kuće.  
           Vijećnik Hrvoje Markulin postavio je pitanje kad se očekuje potvrda projekta, a gradonačelnik Ivica Glavan odgovorio je da će to biti u prvom tromjesečju 2013. godine.

           Vijećnik Hrvoje Markulin je istaknuo da nije bez veze predložio ovu Informaciju, da je zaposlenik jedne škole i da mu je ta problematika poznata, također je podsjetio kako je to pitanje postavljao i u prosincu 2009.godine, da ne želi nikoga posebno okrivljivati, ali da mu se čini  da se vrte u krug, jer sredstva u državnom proračunu nisu osigurana, a da se sad  ulazi u sljedeću godinu kako bi se taj projekt realizirao možda u 2014. godini. Vijećnik Hrvoje Markulin  istakao  je kako bi u ovom slučaju svi bili na dobitku i Franjevačka gimnazija i osnovna škola, ali nažalost da do sada sve ovo nije urodilo plodom. Vijećnik je naglasio da bi kao Grad trebali biti spremni dati 1 mil, 2 mil ili 3 mil kuna, a da u ovom proračunu to nije predviđeno. Vijećnik Hrvoje Markulin istakao je kako se mora konstatirati da ovo do sada nije urodilo plodom, da je želio ovo podignuti na ovu razinu i ukoliko treba sam se u to uključiti, znači zajedno sa Franjevačkom provincijom koja je vlasnik zgrade u cijelosti i sa županijom, ali prvenstveno prema Ministarstvu koje treba biti najveći financijer te izgradnje naglasivši važnost lobiranja za sljedeću proračunsku godinu. U tom smislu vijećnik Hrvoje Markulin naglasio je kako se radi o projektu koji je jako važan za Grad Sinj, te je upitao može li računati na potporu gradonačelnika i zajedničku pripremu i djelovanje za 2014.godinu s posebnim naglaskom na zajedničko djelovanje i suradnju.
       Gradonačelnik Ivica Glavan odgovorio je da je on apsolutno za inicijativni sastanak u operativnom smislu gdje bi svi zajedno nastupali prema Vladi RH, također je rekao da kad dobije poziv Ministra, da bi bilo dobro da u tom timu budu i predstavnici Gradskog vijeća i škola. Gradonačelnik je naglasio da bi do kraja drugog mjeseca to bilo realno očekivati i da nema razloga da ne budu svi uključeni u ovaj projekt.  
       Vijećnik Mate Glavinović također je dao svoj osvrt na predmetnu situaciju i rekao da je još osamdesetih godina donijeta odluka o rekonstrukciji i adaptaciji postojeće škole fra Pavla Vučkovića  kad se uložilo 5. 100.000,00 maraka i kad je došlo do adaptacije i rekonstrukcije zapadnog dijela, a ne i istočnog ishođeno je još 200.000,00 maraka. Vijećnik Mate Glavinović istakao je kako je ta zgrada adaptirana i sređena i ona je vraćena provincijatu. Također je rekao da je on za to da se izađe iz zgrade što prije,  da je u toj zgradi proveo cijeli radni vijek, mladost i djetinjstvo također je naglasio da su jedina gradska škola bez adekvatnog prostora. Vijećnik je također rekao kako je u 2009. godini kad su se mijenjali školski odbori vijećnik Hrvoje Markulin nastojao da bude predsjednik školskog odbora i navodno rekao da želi biti član školskog odbora iz razloga što kreće izgradnja škole fra Pavla Vučkovića i da želi aktivno u tome sudjelovati i da on ne zna iz kojeg je razloga to tada rekao i da je, po njegovom mišljenju, vjerojatno tada raspolagao nekim podacima veznim za izgradnju te škole. Vijećnik Mate Glavinović u nastavku izlaganja naglasio je važnost i ulogu županije kao osnivača osnovnih školi posebno u odnosu na financiranje izgradnje smatrajući nespornim i podržavajući aktivnost i ustrajnost Grada. Vijećnik Mate Glavinović također je naglasio važnost zajedničke aktivnosti u svrhu boljitka Grada istaknuvši da je moglo biti puno više učinjeno s posebnim naglaskom na ulogu županije. 
        Vijećnik Hrvoje Markulin naglasio je kako je vijećnik Mate Glavinović izrekao niz netočnosti vezano za njega i njegovo kandidiranje za predsjednika školskog odbora, ističući svoje legitimno pravo na kandidiranje, tadašnje okolnosti, te ponovno ističući svoja nastojanja koja je htio postići na današnjoj sjednici u smislu zajedničkog djelovanja i nastupa prema Ministarstvu.  
        Nakon kraće rasprave između vijećnika Mate Glavinovića i Hrvoja Markulina, gradonačelnik Ivica Glavan pozvao je na zajedničko djelovanje i suradnju u svrhu ostvarivanja tog važnog projekta Grada Sinja. 
        Nakon završene rasprave, predsjedatelj je konstatirao da Gradsko vijeće prima na znanje 
        Informaciju o aktivnostima na projektu izgradnje nove osnovne škole Fra Pavla Vučkovića, osnovne glazbene škole Jakova Gotovca i športske dvorane u Sinju. 
TOČKA 14.

         Prijedlog Zaključka o ispravci greške u Odluci o donošenju Generalnog urbanističkog plana Grada Sinja  
           Gradonačelnik Ivica Glavan dao je uvodno obrazloženje kojem se pridružila           Ankica Panza, v.d. pročelnica Upravnog odjela za prostorno planiranje, komunalne djelatnosti, gospodarstvo i upravljanje imovinom.
           Gosp. Marko Jazidžija u ime tvrtke „Naprijed“ d.o.o. iz Sinja također je objasnio kako je prije 6 mjeseci kada je htio tražiti lokacijsku dozvolu za izgradnju investicijskog objekta  pogona nove pilane naišao na probleme na način da je došao u županijski ured  za prostorno uređenje gdje su mu rekli da ne može ništa raditi, jer da mora ići procedurom promjene GUP-, a da se radi o njegovom prostoru kojeg je izrađivač GUP-a označio kao Poslovni K4-„Sajmište“  i da očito nije poštivana pravomoćna građevinska dozvola i rješenje o dozvoli za upotrebu navedenih objekata tako, da prema istom planu, nije moguća nikakva nova gradnja takvih sadržaja. Gradonačelnik je također rekao kako je mislio da će se GUP promijeniti tijekom ove godine, a gosp. Marko Jazidžija naglasio je da je, s obzirom da je već dignuo kredit, htio na osnovi tog kredita graditi dodatne pogone, da je dobio od države poticajna sredstva koja dobiva svake godine, ali ako se ne promjeni GUP da se ta sredstva ne mogu iskoristiti jer ne može ništa raditi i da je zato zamolio da mu pomognu kako bi on eventualno dogodine nekoga zaposlio.

          Vijećnik Miro Bulj rekao je da će ovo podržati i da bi se Grad Sinj trebao ispričati zbog ovih nepravilnosti. 
          Nakon završene rasprave, predsjedatelj je dao na glasovanje Prijedlog Zaključka o ispravci greške u Odluci o donošenju Generalnog urbanističkog plana Grada Sinja i konstatirao da je Gradsko vijeće jednoglasno (17 „za“) donijelo

          Zaključak o ispravci greške u Odluci o donošenju Generalnog urbanističkog plana Grada Sinja.   

Sjednica je završila u 20,30 sati.

